               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.4.2018
            COM(2018) 207 final
            2018/0102(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά τροποποίηση του πρωτοκόλλου 31της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή του προϋπολογισμού 04 03 01 03 - Κοινωνική ασφάλιση)
             (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Για να διασφαλιστεί η απαιτούμενη ασφάλεια δικαίου και ομοιογένεια της εσωτερικής αγοράς, η Μεικτή Επιτροπή του ΕΟΧ οφείλει να ενσωματώνει όλη τη σχετική νομοθεσία της ΕΕ στη συμφωνία ΕΟΧ το συντομότερο δυνατό μετά τη θέσπισή της και να επιτρέπει επίσης τη συμμετοχή των κρατών ΕΟΧ-ΕΖΕΣ σε δράσεις ή προγράμματα της ΕΕ που αφορούν τον ΕΟΧ.

                  Σκοπός του σχεδίου απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) είναι η τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, έτσι ώστε να επιτραπεί στα κράτη ΕΟΧ-ΕΖΕΣ (Νορβηγία, Ισλανδία και Λιχτενστάιν) να συνεχίσουν τη συνεργασία σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν την ελεύθερη κυκλοφορία των εργαζομένων, τον συντονισμό των συστημάτων κοινωνικής ασφάλισης και τα μέτρα υπέρ των διακινουμένων, συμπεριλαμβανομένων και των διακινουμένων από τρίτες χώρες (γραμμή του προϋπολογισμού 04 03 01 03), οι οποίες είναι εγγεγραμμένες στον γενικό προϋπολογισμό της Ευρωπαϊκής Ένωσης για το οικονομικό έτος 2018.

               •Συνέπεια με τις ισχύουσες διατάξεις στον τομέα πολιτικής

                  Το συνημμένο σχέδιο απόφασης της Μεικτής Επιτροπής συνάδει πλήρως με τον στόχο της συμφωνίας ΕΟΧ που συνίσταται στην προώθηση της συνεχούς και ισόρροπης ενίσχυσης των εμπορικών και οικονομικών σχέσεων μεταξύ των συμβαλλόμενων μερών με ίσους όρους ανταγωνισμού και με την τήρηση των ιδίων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου.

               •Συνέπεια με άλλες πολιτικές της Ένωσης

                  Η απόφαση της Μεικτής Επιτροπής είναι επίσης σύμφωνη με άλλες πολιτικές της Ένωσης, ιδίως με σκοπό την προστασία της ομοιογένειας της εσωτερικής αγοράς της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                     1
                   σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

                  Η ΕΥΕΔ, σε συνεργασία με τις υπηρεσίες της Επιτροπής, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

                  Η πρόταση συνάδει με την αρχή της επικουρικότητας για τον ακόλουθο λόγο.

                  Ο στόχος της παρούσας πρότασης, δηλαδή να διασφαλίζει την ομοιογένεια της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               •Αναλογικότητα

                  Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή της νομικής πράξης

                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

                  Ουδέν

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Τα κράτη της ΕΟΧ-ΕΖΕΣ συμβάλλουν οικονομικά στη γραμμή του προϋπολογισμού 04 03 01 03 «Ελεύθερη κυκλοφορία των εργαζομένων, συντονισμός των συστημάτων κοινωνικής ασφάλισης και μέτρα υπέρ των διακινουμένων, συμπεριλαμβανομένων και των διακινουμένων από τρίτες χώρες». Το ακριβές ποσό θα καθοριστεί σύμφωνα με τις διατάξεις της συμφωνίας ΕΟΧ, μόλις εγκριθεί το παρόν σχέδιο απόφασης του Συμβουλίου.

               5.ΛΟΙΠΑ ΣΤΟΙΧΕΙΑ

               Σύμφωνα με τη δημοσιονομική πολιτική της ΕΕ, η συμμετοχή σε δραστηριότητες της ΕΕ είναι εφικτή μόνον εφόσον έχει καταβληθεί η αντίστοιχη οικονομική συνεισφορά. Εντούτοις, σύμφωνα με το πρωτόκολλο 32 της συμφωνίας ΕΟΧ, η ετήσια οικονομική συνεισφορά των κρατών ΕΟΧ-ΕΖΕΣ καταβάλλεται ετησίως πριν από τις 31 Αυγούστου, μετά την πρόσκληση της ΕΕ για καταβολή συνεισφορών, η οποία καταρτίζεται από την Ευρωπαϊκή Επιτροπή και υποβάλλεται στα κράτη ΕΟΧ-ΕΖΕΣ πριν από τις 15 Αυγούστου.

               Ως εκ τούτου, προκειμένου να καλυφθεί η περίοδος μεταξύ Ιανουαρίου και Αυγούστου, το σχέδιο απόφασης της Μεικτής Επιτροπής ισχύει αναδρομικά από τον Ιανουάριο. Με τον τρόπο αυτό εξασφαλίζεται η συνέχεια της συνεργασίας καθ’ όλη τη διάρκεια του ημερολογιακού έτους, όπως προβλέπεται στη συμφωνία ΕΟΧ.

                  Η αναδρομική ισχύς δεν θίγει τα δικαιώματα και τις υποχρεώσεις των ενδιαφερομένων και τηρεί την αρχή της δικαιολογημένης εμπιστοσύνης.

               2018/0102 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ όσον αφορά τροποποίηση του πρωτοκόλλου 31
                  της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

                  (Γραμμή του προϋπολογισμού 04 03 01 03 - Κοινωνική ασφάλιση)

                (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 46 και 48 σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  2
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  3
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας ΕΟΧ.

               (3)Το πρωτόκολλο 31 της συμφωνίας ΕΟΧ περιλαμβάνει ειδικές διατάξεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.

               (4)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν την ελεύθερη κυκλοφορία των εργαζομένων, τον συντονισμό των συστημάτων κοινωνικής ασφάλισης και τα μέτρα υπέρ των διακινουμένων, συμπεριλαμβανομένων και των διακινουμένων από τρίτες χώρες.

               (5)Το πρωτόκολλο 31 της συμφωνίας ΕΟΧ θα πρέπει, επομένως, να τροποποιηθεί, ώστε να καταστεί δυνατή η συνέχιση αυτής της διευρυμένης συνεργασίας μετά τις 31 Δεκεμβρίου 2017.

               (6)Η θέση της Ένωσης στο πλαίσιο της Μεικτής Επιτροπής του ΕΟΧ θα πρέπει, επομένως, να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που θα ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 305 της 30.11.1994, σ. 6-8.

                     (2)

                        ΕΕ L 305 της 30.11.1994, σ. 6.

                     (3)

                        ΕΕ L 1 της 3.1.1994, σ. 3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,19.4.2018
            COM(2018) 207 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή του προϋπολογισμού 04 03 01 03 - Κοινωνική ασφάλιση)

               ΠΑΡΑΡΤΗΜΑ
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
               αριθ.
               της
               για την τροποποίηση του πρωτοκόλλου 31 της συμφωνίας ΕΟΧ
               σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ») και ιδίως τα άρθρα 86 και 98,

               Εκτιμώντας τα ακόλουθα:

               (1)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν την ελεύθερη κυκλοφορία των εργαζομένων, τον συντονισμό των συστημάτων κοινωνικής ασφάλισης και τα μέτρα υπέρ των διακινουμένων, συμπεριλαμβανομένων και των διακινουμένων από τρίτες χώρες.

               (2)Το πρωτόκολλο 31 της συμφωνίας ΕΟΧ θα πρέπει, επομένως, να τροποποιηθεί, ώστε να καταστεί δυνατή η πραγματοποίηση αυτής της διευρυμένης συνεργασίας από την 1η Ιανουαρίου 2018,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στις παραγράφους 5 και 13 του άρθρου 5 του πρωτοκόλλου 31 της συμφωνίας ΕΟΧ, οι λέξεις «και 2017» αντικαθίστανται από τις λέξεις «, 2017 και 2018».

               Άρθρο 2

               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ*.

                  1Εφαρμόζεται από την 1η Ιανουαρίου 2018.

               Άρθρο 3

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                  Για τη Μεικτή Επιτροπή του ΕΟΧ

                  Ο Πρόεδρος

                  Οι Γραμματείς
                  της Μεικτής Επιτροπής του ΕΟΧ

                     (1)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.6.2018
            COM(2018) 444 final
            2018/0234(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ομάδα εργασίας για τα τελωνειακά προβλήματα που αφορούν τις μεταφορές και στην επιτροπή χερσαίων μεταφορών, της Οικονομικής Επιτροπής των Ηνωμένων Εθνών για την Ευρώπη, με αντικείμενο την προβλεπόμενη έγκριση νέας σύμβασης σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας

               ΑΙΤΙΟΛΟΓΙΚΗ ΕΚΘΕΣΗ

               1.Αντικειμενο της προτασης

               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης στην ομάδα εργασίας για τα τελωνειακά προβλήματα που αφορούν τις μεταφορές, της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ), και, ενδεχομένως, στην επιτροπή χερσαίων μεταφορών, της Οικονομικής Επιτροπής των Ηνωμένων Εθνών για την Ευρώπη, με αντικείμενο την προβλεπόμενη έγκριση νέας σύμβασης σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας.

               2.Πλαισιο της προτασης

               2.1.Η σύμβαση σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας

               Το προτεινόμενο σχέδιο σύμβασης σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας (εφεξής «το προτεινόμενο σχέδιο σύμβασης») αποτέλεσε πρωτοβουλία της Οργάνωσης Συνεργασίας των Σιδηροδρομικών Επιχειρήσεων (OSJD), στην οποία συμμετέχουν 9 κράτη μέλη της Ευρωπαϊκής Ένωσης (Βουλγαρία, Τσεχική Δημοκρατία, Σλοβακία, Πολωνία, Λιθουανία, Λετονία, Ουγγαρία, Εσθονία, Ρουμανία), και διαβιβάστηκε στην Οικονομική Επιτροπή των Ηνωμένων Εθνών για την Ευρώπη από την κυβέρνηση της Ρωσικής Ομοσπονδίας.

               Μια σύμβαση με παρόμοιο πεδίο εφαρμογής είναι ήδη σε ισχύ: η διεθνής σύμβαση του 1952 για την απλούστευση της διέλευσης των συνόρων για επιβάτες και αποσκευές που μεταφέρονται σιδηροδρομικώς, της οποίας συμβαλλόμενα μέρη είναι 8 κράτη μέλη της ΕΕ (Αυστρία, Βέλγιο, Γαλλία, Ιταλία, Λουξεμβούργο, Κάτω Χώρες, Πορτογαλία και Σουηδία
                  1
               ). Λόγω διαφόρων νομικών και διαδικαστικών κωλυμάτων, δεν στάθηκε δυνατή η τροποποίηση της εν λόγω σύμβασης με σκοπό τον εκσυγχρονισμό της. Επιπλέον, τα κράτη μέλη της Οργάνωσης Συνεργασίας των Σιδηροδρομικών Επιχειρήσεων υποστήριξαν την ιδέα της κατάρτισης νέας σύμβασης σε αυτόν τον τομέα, αντί για την προσχώρηση στην παρωχημένη σύμβαση του 1952.

               Το προτεινόμενο σχέδιο σύμβασης καλύπτει τρεις βασικούς τομείς ενωσιακής πολιτικής: τους σιδηροδρόμους, τα τελωνεία και το ενωσιακό κεκτημένο όσον αφορά τη διαχείριση των συνόρων. Το σχέδιο αποσκοπεί στην επιτάχυνση και την απλούστευση των συνοριακών ελέγχων που πραγματοποιούνται σε επιβατικές αμαξοστοιχίες. Τα κύρια νέα στοιχεία του σχεδίου σύμβασης είναι: κοινοί συντονισμένοι έλεγχοι στα σύνορα, αντί για δύο ή περισσότερους διαδοχικούς ελέγχους εκατέρωθεν των συνόρων, έλεγχοι σε αμαξοστοιχίες εν κινήσει, εφόσον επιτρέπονται από τα χρονοδιαγράμματα και τις στάσεις των αμαξοστοιχιών, και επίτευξη συμφωνίας για τις λεπτομέρειες συνεργασίας μέσω διμερών συμφωνιών ή πολυμερών ρυθμίσεων.  Η παρούσα πρόταση αφορά δύο τομείς ενωσιακής πολιτικής: τους σιδηροδρόμους και τα τελωνεία. Η πτυχή του ενωσιακού κεκτημένου όσον αφορά τη διαχείριση των συνόρων θα αποτελέσει αντικείμενο χωριστής πρότασης.

               2.2.Η ομάδα εργασίας για τα τελωνειακά προβλήματα που αφορούν τις μεταφορές, της ΟΕΕ/ΗΕ

               Η ομάδα εργασίας για τα τελωνειακά προβλήματα που αφορούν τις μεταφορές ενεργεί στο πλαίσιο των πολιτικών της Οικονομικής Επιτροπής των Ηνωμένων Εθνών για την Ευρώπη και υπό τη γενική εποπτεία της επιτροπής χερσαίων μεταφορών. Ο ρόλος της ομάδας εργασίας είναι να δρομολογεί και να συνεχίζει δράσεις που αποσκοπούν στην εναρμόνιση και απλούστευση των κανονισμών, των κανόνων και της τεκμηρίωσης για διαδικασίες διέλευσης συνόρων όσον αφορά τους διάφορους τρόπους χερσαίων μεταφορών.

               Η Ένωση εκπροσωπείται στην ομάδα εργασίας, στην οποία συμμετέχουν όλα τα κράτη μέλη της Ένωσης με δικαίωμα ψήφου.

               2.3.Η προβλεπόμενη πράξη της ομάδας εργασίας για τα τελωνειακά προβλήματα που αφορούν τις μεταφορές

               Το 2018, η ομάδα εργασίας για τα τελωνειακά προβλήματα που αφορούν τις μεταφορές θα συνεδριάσει τις ακόλουθες ημερομηνίες: στις 12-14 Ιουνίου και στις 16-19 Οκτωβρίου. Σε μία από τις συνεδριάσεις της, η ομάδα εργασίας πρόκειται να λάβει απόφαση σχετικά με την έγκριση της προτεινόμενης σύμβασης και τη διαβίβασή της προς επίσημη έγκριση στην επιτροπή χερσαίων μεταφορών, η οποία συνεδριάζει μία φορά ετησίως, τον Φεβρουάριο.

               Η προβλεπόμενη πράξη θα καταστεί δεσμευτική για τα συμβαλλόμενα μέρη σύμφωνα με το άρθρο 22 του σχεδίου της σύμβασης, το οποίο προβλέπει: «1. Η παρούσα σύμβαση τίθεται σε ισχύ τρεις μήνες μετά την ημερομηνία κατά την οποία πέντε κράτη θα έχουν καταθέσει τις οικείες πράξεις κύρωσης, αποδοχής, έγκρισης ή προσχώρησης. 2. Για κάθε κράτος που κυρώνει, αποδέχεται, εγκρίνει την παρούσα σύμβαση ή προσχωρεί σε αυτήν μετά την κατάθεση της πέμπτης πράξης κύρωσης, αποδοχής, έγκρισης ή προσχώρησης, η σύμβαση τίθεται σε ισχύ τρεις μήνες μετά την ημερομηνία κατάθεσης από το εν λόγω κράτος της οικείας πράξης κύρωσης, αποδοχής, έγκρισης ή προσχώρησης».

               3.Θέση που πρέπει να ληφθεί εξ ονόματος της Ενωσης

               3.1.Θέση της Ένωσης

               Η Ένωση συμμερίζεται τους στόχους του σχεδίου σύμβασης και υποστηρίζει την ιδέα της απλούστευσης των επιβατικών σιδηροδρομικών μεταφορών, αλλά δεν έχει διαπιστώσει καμία προστιθέμενη αξία ούτε κανένα όφελος από το σχέδιο σύμβασης για την Ένωση ή τα κράτη μέλη της. Το νέο σχέδιο σύμβασης δεν θα καταστήσει περιττές τις ήδη υφιστάμενες διμερείς ή πολυμερείς συμφωνίες και ίσως ούτε θα διευκολύνει τη σύναψη νέων διμερών ή πολυμερών συμφωνιών, δεδομένου ότι το σχέδιο σύμβασης δεν περιέχει υπόδειγμα για τέτοιου είδους συμφωνίες. Πολλές διατάξεις του σχεδίου σύμβασης έχουν μη δεσμευτικό χαρακτήρα και δεν είναι δυνατό να εφαρμοστούν χωρίς χωριστές ρυθμίσεις μεταξύ των εκάστοτε μερών. Μέχρι στιγμής, το σχέδιο σύμβασης θα μπορούσε να λειτουργήσει μόνο ως σημείο αναφοράς για τη σύναψη μελλοντικών διμερών και πολυμερών συμφωνιών.

               Από την άποψη της ενωσιακής πολιτικής στον τομέα των σιδηροδρόμων, το σχέδιο σύμβασης δεν θα έχει πραγματικές επιπτώσεις στην Ένωση, ιδίως εντός του χώρου Σένγκεν. Επίσης, σε ευρύτερο πλαίσιο, εκτιμήθηκε ότι το σχέδιο σύμβασης θα αποσκοπεί κυρίως στον καθορισμό σημείων αναφοράς για διμερείς συμφωνίες αλλά, ως τέτοιο, δεν θα αποσκοπεί στη διαμόρφωση συνεκτικού διεθνούς νομικού πλαισίου για τη διευκόλυνση της επιβατικής κίνησης. Ως εκ τούτου, το σχέδιο σύμβασης, στην παρούσα μορφή του, δεν αναμένεται να αποφέρει όφελος στην Ένωση και τα κράτη μέλη της.

               Από την άποψη των τελωνειακών κανόνων της ΕΕ, το σχέδιο σύμβασης στην παρούσα μορφή του δεν αποφέρει οφέλη ούτε προστιθέμενη αξία για την Ένωση και τα κράτη μέλη της. Για παράδειγμα, σύμφωνα με τις διατάξεις του παρόντος σχεδίου σύμβασης δεν επιτρέπεται στις τελωνειακές αρχές να διενεργούν ελέγχους επιβατών ή των αποσκευών τους σε αμαξοστοιχίες εν κινήσει, μετά τη διέλευση συνόρων, αν δεν υφίστανται διμερείς συμφωνίες με γειτονικές χώρες. Από τελωνειακής άποψης, το σχέδιο σύμβασης ούτε βλάπτει ούτε επιφέρει καμία απλούστευση. Ωστόσο, η προσχώρηση σε νέα διεθνή σύμβαση έχει νόημα μόνο αν έχει προστιθέμενη αξία, πράγμα που δεν ισχύει για την Ένωση.

               Από ενωσιακή θεσμική άποψη, το σχέδιο σύμβασης καλύπτει θέματα που εμπίπτουν σε τομείς αποκλειστικής και συντρέχουσας αρμοδιότητας της Ένωσης. Τα κράτη μέλη δεν μπορούν μεμονωμένα να προσχωρήσουν σε μέρη του σχεδίου σύμβασης που υπάγονται σε τομέα αποκλειστικής αρμοδιότητας της Ένωσης. Για να ήταν δυνατή η προσχώρηση της Ένωσης στη σύμβαση, θα έπρεπε να είχε προστεθεί στο σχέδιο σύμβασης διάταξη σχετικά με τη συμμετοχή της Ένωσης ως οργανισμού περιφερειακής οικονομικής ολοκλήρωσης, σύμφωνα με τη γενική πολιτική σχετικά με τη θεσμική πολιτική.

               Ακόμη και αν, κατά τα φαινόμενα, η Ένωση δεν έχει λόγους να προσχωρήσει στην προτεινόμενη σύμβαση, σύμφωνα με τη γενική πολιτική της σχετικά με τις θεσμικές πτυχές, κάθε νέα διεθνής σύμβαση θα πρέπει να περιλαμβάνει ρήτρα με την οποία να επιτρέπεται η συμμετοχή οργανισμών περιφερειακής οικονομικής ολοκλήρωσης.

               Με την επιφύλαξη της έγκρισης του σχεδίου σύμβασης από την ομάδα εργασίας για τελωνειακά προβλήματα που αφορούν τις μεταφορές, η επιτροπή χερσαίων μεταφορών, της Οικονομικής Επιτροπής των Ηνωμένων Εθνών για την Ευρώπη, κατά την 81η σύνοδό της, τον Φεβρουάριο του 2019, ή σε επόμενη σύνοδο, μπορεί να προβεί σε ψηφοφορία για την έγκριση της σύμβασης και να ζητήσει από τη γραμματεία να τη διαβιβάσει στον Γενικό Γραμματέα των Ηνωμένων Εθνών, υπό την ιδιότητά του ως θεματοφύλακα. Ως εκ τούτου, είναι σημαντικό να καθοριστεί η θέση της Ένωσης, ώστε να είναι σε θέση να αντιδράσει σε αυτό το ενδεχόμενο σενάριο. Σε θέματα αποκλειστικής αρμοδιότητας, η Επιτροπή ψηφίζει εξ ονόματος της Ένωσης.

                  Κατά την εκπόνηση της προτεινόμενης σύμβασης ζητήθηκε η γνώμη ευρέος φάσματος εμπειρογνωμόνων του δημόσιου και του ιδιωτικού τομέα.

               Πραγματοποιήθηκαν διαβουλεύσεις με τα κράτη μέλη στο πλαίσιο της επιτροπής τελωνειακής νομοθεσίας (συντονισμός Γενεύη), μία εκ των οποίων διεξήχθη από κοινού με εμπειρογνώμονες από την επιτροπή για τον ενιαίο ευρωπαϊκό σιδηροδρομικό χώρο, συμβούλους Δικαιοσύνης και Εσωτερικών Υποθέσεων, ακολούθους για τις μεταφορές και εκπροσώπους από τις Γενικές Διευθύνσεις της Επιτροπής που είναι αρμόδιες για την Κινητικότητα και τις Μεταφορές και για τη Μετανάστευση και τις Εσωτερικές Υποθέσεις (23.1.2017). Διαβουλεύσεις πραγματοποιήθηκαν επίσης και με την ομάδα τελωνειακών εμπειρογνωμόνων.

               Περαιτέρω διαβουλεύσεις πραγματοποιήθηκαν κατά τη διάρκεια συνόδων της ομάδας εργασίας για τα τελωνειακά προβλήματα που αφορούν τις μεταφορές και την ομάδα εργασίας για σιδηροδρομικές μεταφορές της Οικονομικής Επιτροπής των Ηνωμένων Εθνών για την Ευρώπη.

               Η αρμόδια για τη Φορολογία και την Τελωνειακή Ένωση ή η αρμόδια για την Κινητικότητα και τις Μεταφορές Γενική Διεύθυνση της Επιτροπής παρακολούθησε συζητήσεις στα σχετικά φόρουμ της Οικονομικής Επιτροπής των Ηνωμένων Εθνών για την Ευρώπη, των οποίων προηγήθηκαν δραστηριότητες συντονισμού μεταξύ των ανωτέρω Γενικών Διευθύνσεων και της αρμόδιας για τη Μετανάστευση και τις Εσωτερικές Υποθέσεις Γενικής Διεύθυνσης, δεδομένου ότι το σχέδιο σύμβασης άπτεται τομέων πολιτικής που εμπίπτουν στις αντίστοιχες αρμοδιότητες των τριών Γενικών Διευθύνσεων.

               Από τον εσωτερικό συντονισμό, καθώς και τις κοινές συζητήσεις με τα κράτη μέλη στο πλαίσιο της επιτροπής τελωνειακής νομοθεσίας και των τελωνειακών εμπειρογνωμόνων, προέκυψε σαφώς ότι δεν έχουν συμφέρον ούτε τα κράτη μέλη ούτε η ίδια η Ένωση να προσχωρήσουν στο σχέδιο σύμβασης, δεδομένου ότι δεν αποφέρει οφέλη ούτε προστιθέμενη αξία σε όλους τους σχετικούς τομείς, δηλ. στους δύο τομείς ενωσιακής πολιτικής που καλύπτονται από την παρούσα πρόταση, καθώς και όσον αφορά την ενωσιακή θεσμική άποψη.

               4.Νομικη βαση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .

               4.1.2.Εφαρμογή στην προκείμενη περίπτωση

               Η πράξη την οποία καλούνται να θεσπίσουν η ομάδα εργασίας για τα τελωνειακά προβλήματα που αφορούν τις μεταφορές και η επιτροπή χερσαίων μεταφορών, της Οικονομικής Επιτροπής των Ηνωμένων Εθνών για την Ευρώπη, συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 22 του σχεδίου σύμβασης.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς σκοπούς ή έχει πολλαπλές συνιστώσες, άρρηκτα συνδεδεμένες μεταξύ τους χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις.

               4.2.2.Εφαρμογή στην προκείμενη περίπτωση

               Η προβλεπόμενη πράξη επιδιώκει στόχους και έχει συνιστώσες στον τομέα της τελωνειακής συνεργασίας και της κοινής εμπορικής πολιτικής. Αυτά τα στοιχεία της προβλεπόμενης πράξης είναι άρρηκτα συνδεδεμένα χωρίς το ένα να είναι παρεπόμενο άλλου.

               Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: άρθρο 33 και άρθρο 207 παράγραφος 3 πρώτο εδάφιο της ΣΛΕΕ.

               4.3.Συμπέρασμα

               Το άρθρο 33 και το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.

               2018/0234 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ομάδα εργασίας για τα τελωνειακά προβλήματα που αφορούν τις μεταφορές και στην επιτροπή χερσαίων μεταφορών, της Οικονομικής Επιτροπής των Ηνωμένων Εθνών για την Ευρώπη, με αντικείμενο την προβλεπόμενη έγκριση νέας σύμβασης σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 33 και το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ρωσική Ομοσπονδία προτείνει, με την υποστήριξη της Οργάνωσης Συνεργασίας των Σιδηροδρομικών Επιχειρήσεων (OSJD), νέα σύμβαση της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας.

               (2)Η ομάδα εργασίας για τα τελωνειακά προβλήματα που αφορούν τις μεταφορές ενεργεί στο πλαίσιο των πολιτικών της ΟΕΕ/ΗΕ και υπό τη γενική εποπτεία της επιτροπής χερσαίων μεταφορών. Ο ρόλος της ομάδας εργασίας είναι να δρομολογεί και να συνεχίζει δράσεις που αποσκοπούν στην εναρμόνιση και απλούστευση των κανονισμών, των κανόνων και της τεκμηρίωσης για διαδικασίες διέλευσης συνόρων όσον αφορά τους διάφορους τρόπους χερσαίων μεταφορών.

               (3)Η ομάδα εργασίας για τα τελωνειακά προβλήματα που αφορούν τις μεταφορές, της ΟΕΕ/ΗΕ, κατά την 149η σύνοδό της, από τις 12 έως τις 14 Ιουνίου 2018, ή στην επόμενη σύνοδο, πρόκειται να λάβει απόφαση όσον αφορά την έγκριση της προτεινόμενης σύμβασης σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας και τη διαβίβασή της στην επιτροπή χερσαίων μεταφορών προς επίσημη έγκριση.

               (4)Η Ένωση εκπροσωπείται στην ομάδα εργασίας για τα τελωνειακά προβλήματα που αφορούν τις μεταφορές, της ΟΕΕ/ΗΕ, στην οποία επί του παρόντος συμμετέχουν τα 28 κράτη μέλη της Ένωσης με δικαίωμα ψήφου. Σε θέματα αποκλειστικής αρμοδιότητας, η θέση της ΕΕ εκφράζεται από την Επιτροπή εξ ονόματος της Ένωσης και των κρατών μελών της.

               (5)Κατά τα φαινόμενα, το σχέδιο σύμβασης ρυθμίζει διάφορες πτυχές, εκ των οποίων ορισμένες εμπίπτουν σε τομείς αποκλειστικής αρμοδιότητας της Ένωσης και ορισμένες εμπίπτουν σε τομείς συντρέχουσας αρμοδιότητας μεταξύ της Ένωσης και των κρατών μελών.

               (6)Δεδομένου ότι η προτεινόμενη σύμβαση αφορά θέματα που εμπίπτουν στην αποκλειστική αρμοδιότητα της Ένωσης, είναι αναγκαίο το Συμβούλιο να καθορίσει τη θέση της Ένωσης σχετικά με το σχέδιο σύμβασης.

               (7)Η σύμβαση περιέχει γενικές διατάξεις σχετικά με τον τρόπο οργάνωσης συνοριακών ελέγχων σε επιβατικές αμαξοστοιχίες. Είναι δυνατό να θεωρηθεί ως βάση για τυχόν πολυμερείς και διμερείς συμφωνίες χωρίς τις οποίες δεν θα μπορούσε να λειτουργήσει κανένα από τα στοιχεία που καλύπτει η σύμβαση.

               (8)Για τα κράτη μέλη της Ένωσης, αυτές οι διμερείς συμφωνίες είναι δυνατό να συναφθούν ακόμη και χωρίς την προτεινόμενη σύμβαση. Για τη Ρωσία και ορισμένες άλλες χώρες που εκπροσωπούνται στην OSJD, κατά τα φαινόμενα, μια τέτοια σύμβαση απαιτείται από το νομικό πλαίσιο, προκειμένου να διευκολυνθεί η σύναψη πολυμερών και διμερών συμφωνιών.

               (9)Η ουσία της προτεινόμενης σύμβασης φαίνεται να μην έχει ούτε επωφελείς ούτε αρνητικές επιπτώσεις για τα κράτη μέλη της Ένωσης. Συνεπώς, η Ένωση δεν υποστηρίζει την προτεινόμενη Σύμβαση, αλλά δεν έχει κανέναν λόγο να εμποδίσει την έγκρισή της.

               (10)Ακόμη και αν, κατά τα φαινόμενα, η Ένωση δεν έχει συμφέρον να προσχωρήσει στην προτεινόμενη σύμβαση, σύμφωνα με τη γενική πολιτική της σχετικά με τις θεσμικές πτυχές, κάθε νέα διεθνής σύμβαση θα πρέπει να περιλαμβάνει ρήτρα με την οποία να προβλέπεται η συμμετοχή οργανισμών περιφερειακής οικονομικής ολοκλήρωσης. Το προτεινόμενο σχέδιο σύμβασης δεν περιέχει ρήτρα με την οποία να επιτρέπεται στην Ένωση να προσχωρήσει στη σύμβαση.

               (11)Κατά συνέπεια, η θέση της Ένωσης στην ομάδα εργασίας για τα τελωνειακά προβλήματα που αφορούν τις μεταφορές, της ΟΕΕ/ΗΕ, θα πρέπει να είναι ουδέτερη, αν προστεθεί ρήτρα με την οποία να προβλέπεται η συμμετοχή οργανισμών περιφερειακής οικονομικής ολοκλήρωσης. Στην περίπτωση αυτή, η Ένωση θα πρέπει να απόσχει. Διαφορετικά, η Ένωση θα πρέπει να καταψηφίσει την έγκριση της προτεινόμενης σύμβασης.

               (12)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην ομάδα εργασίας για τα τελωνειακά προβλήματα που αφορούν τις μεταφορές και στην επιτροπή χερσαίων μεταφορών, της ΟΕΕ/ΗΕ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης κατά τις συνόδους της ομάδας εργασίας για τα τελωνειακά προβλήματα που αφορούν τις μεταφορές και της επιτροπής χερσαίων μεταφορών, της ΟΕΕ/ΗΕ, όσον αφορά την προτεινόμενη νέα σύμβαση της ΟΕΕ/ΗΕ σχετικά με την απλούστευση των διαδικασιών διέλευσης των συνόρων για επιβάτες, αποσκευές και ασυνόδευτες αποσκευές που μεταφέρονται μέσω διεθνούς σιδηροδρομικής κυκλοφορίας, είναι η ακόλουθη:

               αν προστεθεί η ρήτρα με την οποία προβλέπεται η συμμετοχή οργανισμών περιφερειακής οικονομικής ολοκλήρωσης, η θέση της Ένωσης σχετικά με το σχέδιο σύμβασης θα πρέπει να είναι η αποχή. Αν δεν προστεθεί η εν λόγω ρήτρα, η Ένωση θα καταψηφίσει.

               Άρθρο 2

               Η θέση που αναφέρεται στο άρθρο 1 εκφράζεται από την Επιτροπή εξ ονόματος της Ένωσης και των κρατών μελών της που είναι μέλη της ομάδας εργασίας για τα τελωνειακά προβλήματα που αφορούν τις μεταφορές και της επιτροπής χερσαίων μεταφορών, της ΟΕΕ/ΗΕ.

               Άρθρο 3

               Η παρούσα απόφαση απευθύνεται στην Επιτροπή και στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Την έχει υπογράψει, αλλά δεν την έχει επικυρώσει.

                     (2)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.6.2018
            COM(2018) 458 final
            2018/0241(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη σύναψη της συμφωνίας περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το άρθρο 54 παράγραφος 3 του κανονισμoύ (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή
                  1
                προβλέπει ότι ο Οργανισμός Ευρωπαϊκής Συνοριοφυλακής και Ακτοφυλακής μπορεί να συντονίζει την επιχειρησιακή συνεργασία μεταξύ κρατών μελών και τρίτων χωρών σε ό,τι αφορά τη διαχείριση των εξωτερικών συνόρων. Εν προκειμένω, μπορεί να αναλαμβάνει δράσεις στα εξωτερικά σύνορα ενός ή περισσότερων κρατών μελών και μιας τρίτης χώρας που γειτονεύει τουλάχιστον με ένα από αυτά τα κράτη μέλη, εάν συμφωνεί η εν λόγω γειτονική τρίτη χώρα, ακόμα και στο έδαφος αυτής της τρίτης χώρας.

               Σύμφωνα με το άρθρο 54 παράγραφος 4 του κανονισμού (ΕΕ) 2016/1624, σε περιπτώσεις όπου κρίνεται απαραίτητη η ανάπτυξη ομάδων της Ευρωπαϊκής Συνοριοφυλακής και Ακτοφυλακής σε τρίτη χώρα σε δράσεις όπου τα μέλη της ομάδας θα έχουν εκτελεστικές αρμοδιότητες ή όταν άλλες δραστηριότητες σε τρίτες χώρες το απαιτούν, η Ένωση συνάπτει συμφωνία περί καθεστώτος με την οικεία τρίτη χώρα.

               Βάσει των οδηγιών διαπραγμάτευσης που εξέδωσε το Συμβούλιο στις 16 Οκτωβρίου 2017, η Ευρωπαϊκή Επιτροπή διαπραγματεύτηκε συμφωνία περί καθεστώτος με τη Δημοκρατία της Αλβανίας με στόχο τη δημιουργία νομικού πλαισίου που θα επιτρέψει την άμεση δράση μέσω της κατάρτισης επιχειρησιακών σχεδίων για τις περιπτώσεις όπου απαιτείται άμεση αντίδραση. Οι μεταναστευτικές ροές στην περιοχή είναι μεν πολύ χαμηλότερες σε σχέση με το 2015/2016, ωστόσο τα δίκτυα οργανωμένου εγκλήματος προσαρμόζουν γρήγορα στις νέες συνθήκες τις διαδρομές και τις μεθόδους παράνομης διακίνησης μεταναστών που ακολουθούν. Άπαξ και υλοποιηθεί η συμφωνία περί καθεστώτος, οι αρμόδιες αρχές της Αλβανίας και των κρατών μελών της ΕΕ, υπό τον συντονισμό του Οργανισμού Ευρωπαϊκής Συνοριοφυλακής και Ακτοφυλακής, θα είναι σε θέση να ανταποκρίνονται πολύ πιο γρήγορα σε αυτές τις ενδεχόμενες εξελίξεις.

               Η συνημμένη πρόταση απόφασης του Συμβουλίου συνιστά το νομικό μέσο για τη σύναψη της συμφωνίας περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας.

               Οι διαπραγματεύσεις για τη συμφωνία περί καθεστώτος ξεκίνησαν στις 13 Δεκεμβρίου 2017 και ολοκληρώθηκαν επιτυχώς με τη μονογράφηση του σχεδίου συμφωνίας περί καθεστώτος από τον επίτροπο Εσωτερικών Υποθέσεων, Μετανάστευσης και Ιθαγένειας, Δημήτρη Αβραμόπουλο, και τον υπουργό Εσωτερικών της Δημοκρατίας της Αλβανίας, F. Xhafaj, στις 12 Φεβρουαρίου 2018 στα Τίρανα.

               •Συνέπεια με τις ισχύουσες διατάξεις στον τομέα πολιτικής

               Έχουν συναφθεί δύο συμφωνίες αστυνομικής συνεργασίας μεταξύ των ελληνικών και αλβανικών αρχών (ν. 2147/1993 και ν. 2568/1998), με αντικείμενο την ανταλλαγή πληροφοριών σε ζητήματα αστυνομικής φύσεως, στα οποία περιλαμβάνεται η παράνομη μετανάστευση. Η ελληνική αστυνομία ανταλλάσσει πληροφορίες με τις αλβανικές αρχές σχετικά με γενικά θέματα σοβαρών και οργανωμένων εγκληματικών διασυνοριακών δραστηριοτήτων, καθώς και με διαδικασίες επανεισδοχής των παράνομων μεταναστών.

               Η Αλβανία έχει συνάψει συμφωνίες για τον έλεγχο των συνόρων, την επιτήρηση και για κοινές περιπολίες με το Μαυροβούνιο και το Κοσσυφοπέδιο
                  2*, καθώς και για κοινές περιπολίες με την πρώην Γιουγκοσλαβική Δημοκρατία της Μακεδονίας, αλλά όχι ακόμη με την Ελλάδα. Η Αλβανία έχει συνάψει συμφωνία με την Ιταλία για κοινές περιπολίες (Guardia di Finanza) όσον αφορά τα θαλάσσια σύνορα.

               Με πρωτόκολλο μεταξύ των Υπουργείων Εσωτερικών του Μαυροβουνίου, της Αλβανίας και του Κοσσυφοπεδίου* έχει συσταθεί Κοινό Κέντρο Αστυνομικής Συνεργασίας στο Plav με στόχο την προώθηση της διασυνοριακής συνεργασίας για την καταπολέμηση του εγκλήματος, μέσω εντατικότερης ανταλλαγής επιχειρησιακών πληροφοριών και καλύτερου συντονισμού κοινών προσπαθειών στον τομέα της ασφάλειας. Το Κοινό Κέντρο Αστυνομικής Συνεργασίας ξεκίνησε επίσημα τις δραστηριότητές του στις 30 Μαΐου 2017. Οι εργασίες για τη δημιουργία ενός άλλου κέντρου στα σύνορα με την Ελλάδα είναι σε εξέλιξη.

               Η ρύθμιση εργασίας (η οποία αυτή τη στιγμή επικαιροποιείται) για τη θέσπιση επιχειρησιακής συνεργασίας μεταξύ της Δημοκρατίας της Αλβανίας και της Ευρωπαϊκής Συνοριοφυλακής και Ακτοφυλακής προβλέπει, μεταξύ άλλων, τακτική συμμετοχή Αλβανών εμπειρογνωμόνων σε επιχειρησιακές δραστηριότητες του Ευρωπαϊκού Οργανισμού Συνοριοφυλακής και Ακτοφυλακής, υπό την ιδιότητα παρατηρητών στην επικράτεια των κρατών μελών.

               •Συνέπεια με άλλες πολιτικές της Ένωσης

               Το Ευρωπαϊκό Θεματολόγιο για τη Μετανάστευση βασίζεται σε τέσσερις πυλώνες. Ένας από αυτούς είναι η διαχείριση των συνόρων: αυτό προϋποθέτει καλύτερη διαχείριση των εξωτερικών συνόρων της ΕΕ, ιδίως μέσω δράσεων αλληλεγγύης προς τα κράτη μέλη που βρίσκονται στα εξωτερικά σύνορα, καθώς και βελτίωση της αποτελεσματικότητας της συνοριακής διέλευσης. Η ενίσχυση του ελέγχου των συνόρων της Δημοκρατίας της Αλβανίας θα έχει επίσης θετικό αντίκτυπο στα εξωτερικά σύνορα της ΕΕ, ιδίως στα εξωτερικά σύνορα της Ελλάδας, καθώς και στα σύνορα της Δημοκρατίας της Αλβανίας. Η περαιτέρω ενίσχυση της ασφάλειας στα εξωτερικά σύνορα συνάδει επίσης με το Ευρωπαϊκό Θεματολόγιο για την Ασφάλεια.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομική βάση της παρούσας πρότασης απόφασης του Συμβουλίου είναι το άρθρο 77 παράγραφος 2 στοιχεία β) και δ) και το άρθρο 79 παράγραφος 2 στοιχείο γ), σε συνδυασμό με το άρθρο 218 παράγραφος 6 ΣΛΕΕ.

               Η σύναψη, από την ΕΕ, συμφωνιών περί καθεστώτος προβλέπεται ρητά στο άρθρο 54 παράγραφος 4 του κανονισμού (ΕΕ) 2016/1624, σύμφωνα με το οποίο, σε περιπτώσεις όπου κρίνεται απαραίτητη η ανάπτυξη ομάδων της Ευρωπαϊκής Συνοριοφυλακής και Ακτοφυλακής σε τρίτη χώρα σε δράσεις όπου τα μέλη της ομάδας θα έχουν εκτελεστικές αρμοδιότητες ή όταν άλλες δραστηριότητες σε τρίτες χώρες το απαιτούν, η Ένωση συνάπτει συμφωνία περί καθεστώτος με την οικεία τρίτη χώρα.

               Σύμφωνα με το άρθρο 3 παράγραφος 2 ΣΛΕΕ, η Ένωση έχει αποκλειστική αρμοδιότητα για τη σύναψη διεθνούς συμφωνίας όταν η σύναψη αυτή προβλέπεται σε νομοθετική πράξη της Ένωσης. Το άρθρο 54 παράγραφος 4 του κανονισμού (ΕΕ) 2016/1624 προβλέπει τη σύναψη συμφωνίας περί καθεστώτος από την Ευρωπαϊκή Ένωση με την εκάστοτε τρίτη χώρα. Ως εκ τούτου, η συμφωνία που συνάπτεται με τη Δημοκρατία της Αλβανίας, υπάγεται στην αποκλειστική αρμοδιότητα της Ευρωπαϊκής Ένωσης.

               Η έγκριση του Ευρωπαϊκού Κοινοβουλίου απαιτείται για τη σύναψη αυτής της συμφωνίας σύμφωνα με το άρθρο 218 παράγραφος 6 στοιχείο α) περίπτωση v) ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου.

               •Αναλογικότητα

               Η συμφωνία περί καθεστώτος θα καταστήσει δυνατή την ανάπτυξη ομάδων της Ευρωπαϊκής Συνοριοφυλακής και Ακτοφυλακής από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας αντί για διμερή ανάπτυξη από τα κράτη μέλη σε περίπτωση αιφνίδιας εισροής μεταναστών.

               Χρειάζεται συνεπώς κοινή προσέγγιση για την καλύτερη διαχείριση των συνόρων της Δημοκρατίας της Αλβανίας.

               •Επιλογή της νομικής πράξης

                  Η παρούσα πρόταση συνάδει με το άρθρο 218 παράγραφος 6 της ΣΛΕΕ, το οποίο προβλέπει την έκδοση αποφάσεων του Συμβουλίου σχετικά με διεθνείς συμφωνίες, κατόπιν εγκρίσεως από το Ευρωπαϊκό Κοινοβούλιο. Δεν υπάρχει άλλη νομική πράξη που θα μπορούσε να χρησιμοποιηθεί για την επίτευξη του στόχου που επιδιώκεται με την παρούσα πρόταση.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου

               •Διαβουλεύσεις με τα ενδιαφερόμενα μέρη

                  Άνευ αντικειμένου

               •Συλλογή και χρήση εμπειρογνωσίας

                  Άνευ αντικειμένου

               •Εκτίμηση επιπτώσεων

                  Δεν απαιτήθηκε εκτίμηση επιπτώσεων για τις διαπραγματεύσεις σχετικά με τη συμφωνία περί καθεστώτος.

               •Καταλληλότητα του κανονιστικού πλαισίου και απλούστευση

               Καθώς πρόκειται για νέα συμφωνία, δεν μπορούσε να πραγματοποιηθεί αξιολόγηση της καταλληλότητας των υφιστάμενων νομικών πράξεων.

               •Θεμελιώδη δικαιώματα

                  Το σχέδιο συμφωνίας περί καθεστώτος περιέχει διατάξεις που διασφαλίζουν ότι προστατεύονται τα θεμελιώδη δικαιώματα των ατόμων που επηρεάζονται από τις ενέργειες του προσωπικού που συμμετέχει σε δράση που έχει αναλάβει ο Οργανισμός Ευρωπαϊκής Συνοριοφυλακής και Ακτοφυλακής.

                  Οι διατάξεις για τα θεμελιώδη δικαιώματα εξηγούνται περαιτέρω στο σημείο 5, «Λοιπά στοιχεία».

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η συμφωνία περί καθεστώτος αυτή καθαυτήν δεν συνεπάγεται δημοσιονομικές επιπτώσεις. Όντως, κόστος συνεπάγεται η ανάπτυξη των ομάδων συνοριοφυλάκων με βάση επιχειρησιακό σχέδιο και η σχετική συμφωνία επιχορήγησης. Το κόστος αυτό βαρύνει τον προϋπολογισμό της Ευρωπαϊκής Συνοριοφυλακής και Ακτοφυλακής. Οι μελλοντικές δραστηριότητες στο πλαίσιο της συμφωνίας περί καθεστώτος θα χρηματοδοτούνται μέσω ιδίων πόρων του Ευρωπαϊκού Οργανισμού Συνοριοφυλακής και Ακτοφυλακής.

               Σύμφωνα με το δημοσιονομικό δελτίο που επισυνάπτεται στην πρόταση κανονισμού για την Ευρωπαϊκή Συνοριοφυλακή και Ακτοφυλακή σχετικά με τις δαπάνες του Ευρωπαϊκού Οργανισμού Συνοριοφυλακής και Ακτοφυλακής, το κόστος της ενισχυμένης συνεργασίας με τρίτες χώρες (συμπεριλαμβανομένων πιθανών κοινών επιχειρήσεων με γειτονικές χώρες) εκτιμάται σε 6,090 εκατ. EUR κατά μέσον όρο ετησίως για την περίοδο 2017-2020.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Η Επιτροπή θα εξασφαλίσει την ορθή παρακολούθηση της εφαρμογής της συμφωνίας περί καθεστώτος.

               Η Δημοκρατία της Αλβανίας και ο Ευρωπαϊκός Οργανισμός Συνοριοφυλακής και Ακτοφυλακής αξιολογούν από κοινού κάθε κοινή επιχείρηση ή ταχεία επέμβαση στα σύνορα.

               Ειδικότερα, ο Οργανισμός Ευρωπαϊκής Συνοριοφυλακής και Ακτοφυλακής, η Δημοκρατία της Αλβανίας και τα κράτη μέλη που συμμετέχουν σε συγκεκριμένες δράσεις συντάσσουν έκθεση στο τέλος κάθε δράσης σχετικά με την εφαρμογή των διατάξεων της συμφωνίας, μεταξύ άλλων και για την επεξεργασία των δεδομένων προσωπικού χαρακτήρα.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

               Πεδίο εφαρμογής της συμφωνίας

               Βάσει της παρούσας συμφωνίας, ο Οργανισμός Ευρωπαϊκής Συνοριοφυλακής και Ακτοφυλακής θα πρέπει να είναι σε θέση να αναπτύσσει ομάδες Ευρωπαϊκής Συνοριοφυλακής και Ακτοφυλακής με εκτελεστικές αρμοδιότητες στη Δημοκρατία της Αλβανίας για τη διεξαγωγή κοινών επιχειρήσεων και ταχειών επεμβάσεων στα σύνορα. Οι ομάδες Ευρωπαϊκής Συνοριοφυλακής και Ακτοφυλακής θα έχουν επίσης τη δυνατότητα, κατά τη διάρκεια μιας συγκεκριμένης επιχείρησης επιστροφής, να συνδράμουν τη Δημοκρατία της Αλβανίας κατά τον προσδιορισμό των προς επανεισδοχή στη Δημοκρατία της Αλβανίας προσώπων, σύμφωνα με τη

                  συμφωνία μεταξύ της Ευρωπαϊκής Κοινότητας και της Δημοκρατίας της Αλβανίας σχετικά με την επανεισδοχή προσώπων που διαμένουν χωρίς άδεια

                  3
               .

               Οι ομάδες Ευρωπαϊκής Συνοριοφυλακής και Ακτοφυλακής μπορούν να αναπτύσσονται στο αλβανικό έδαφος μόνο στις περιοχές που συνορεύουν με τα εξωτερικά σύνορα της ΕΕ.

               Επιχειρησιακό σχέδιο

               Πριν από κάθε κοινή επιχείρηση ή ταχεία επέμβαση στα σύνορα πρέπει να συνομολογείται επιχειρησιακό σχέδιο μεταξύ του Οργανισμού και της Δημοκρατίας της Αλβανίας. Το επιχειρησιακό σχέδιο πρέπει επίσης να εγκριθεί από το κράτος μέλος ή τα κράτη μέλη που συνορεύουν με την περιοχή των επιχειρήσεων.

               Το σχέδιο ορίζει λεπτομερώς τις οργανωτικές και διαδικαστικές πτυχές της κοινής επιχείρησης ή της ταχείας επέμβασης στα σύνορα, καθώς και την περιγραφή και εκτίμηση της κατάστασης, τους επιχειρησιακούς σκοπούς και στόχους, την επιχειρησιακή ιδέα, το είδος του τεχνικού εξοπλισμού που θα χρησιμοποιηθεί, το σχέδιο εφαρμογής, τη συνεργασία με άλλες τρίτες χώρες, άλλους οργανισμούς και φορείς της Ένωσης ή διεθνείς οργανισμούς, τις διατάξεις για τα θεμελιώδη δικαιώματα, συμπεριλαμβανομένης της προστασίας των δεδομένων προσωπικού χαρακτήρα, τον συντονισμό, τη διοίκηση, τον έλεγχο, τη διάρθρωση επικοινωνίας και υποβολής εκθέσεων, τις οργανωτικές ρυθμίσεις και την υλικοτεχνική υποστήριξη, την αξιολόγηση και τις οικονομικές πτυχές της κοινής επιχείρησης ή της ταχείας επέμβασης στα σύνορα.

               Καθήκοντα και αρμοδιότητες των μελών της ομάδας

               Εν γένει οι ομάδες έχουν την εξουσία να εκτελούν τα καθήκοντα και να ασκούν τις εκτελεστικές αρμοδιότητες που απαιτούνται για τον έλεγχο των συνόρων και τις επιχειρήσεις επιστροφής, σέβονται δε τις νομοθετικές και κανονιστικές διατάξεις της Δημοκρατίας της Αλβανίας.

               Οι ομάδες ενεργούν μόνο στο έδαφος της Δημοκρατίας της Αλβανίας υπό τις εντολές και, κατά γενικό κανόνα, με την παρουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας, η οποία μπορεί, σε εξαιρετικές περιπτώσεις, να εξουσιοδοτεί τις ομάδες να ενεργούν εξ ονόματός της.

               Τα μέλη της ομάδας έχουν δικές τους στολές, φέρουν δε στις στολές τους ευδιάκριτα προσωπικά στοιχεία αναγνώρισης και περιβραχιόνιο κυανού χρώματος με το διακριτικό σήμα της Ευρωπαϊκής Ένωσης και του Οργανισμού. Φέρουν επίσης το έγγραφο διαπίστευσής τους, προκειμένου να αναγνωρίζονται σαφώς από τις αλβανικές αρχές.

               Τα μέλη της ομάδας δύνανται να φέρουν υπηρεσιακά όπλα, πυρομαχικά και εξοπλισμό σύμφωνα με την εθνική νομοθεσία του κράτους τους. Ο Οργανισμός ενημερώνεται εκ των προτέρων από τις αλβανικές αρχές σχετικά με όλα τα υπηρεσιακά όπλα, τα πυρομαχικά και τον εξοπλισμό που επιτρέπονται, καθώς και το σχετικό νομικό πλαίσιο και τους όρους χρησιμοποίησής τους.

               Τα μέλη της ομάδας μπορούν να κάνουν χρήση βίας, συμπεριλαμβανομένων υπηρεσιακών όπλων, πυρομαχικών και εξοπλισμού, με τη συγκατάθεση του κράτους τους και των αλβανικών αρχών, παρουσία Αλβανών συνοριοφυλάκων ή λοιπού σχετικού προσωπικού και σύμφωνα με τη νομοθεσία της Αλβανίας. Οι αλβανικές αρχές δύνανται να εξουσιοδοτούν τα μέλη της ομάδας να κάνουν χρήση βίας και απουσία συνοριοφυλάκων τους.

               Με την επιφύλαξη της αρχής της αναγκαιότητας, τα μέλη της ομάδας δύνανται να εξουσιοδοτούνται από τις αλβανικές αρχές να συμβουλεύονται βάσεις δεδομένων σύμφωνα με την αλβανική νομοθεσία για την προστασία των δεδομένων.

               Αναστολή και διακοπή της δράσης

               Τόσο ο Οργανισμός όσο και οι αλβανικές αρχές μπορούν να αναστείλουν ή να διακόψουν τη δράση, εφόσον κρίνουν ότι οι διατάξεις της παρούσας συμφωνίας ή του επιχειρησιακού σχεδίου δεν τηρούνται από το άλλο συμβαλλόμενο μέρος.

               Προνόμια και ασυλίες των μελών της ομάδας

               Τα μέλη της ομάδας χαίρουν ασυλίας όσον αφορά την ποινική δικαιοδοσία της Δημοκρατίας της Αλβανίας για πράξεις που τελέσθηκαν στο πλαίσιο των δραστηριοτήτων τους κατά την άσκηση των επίσημων καθηκόντων τους («εν υπηρεσία») ενώ δεν χαίρουν ασυλίας για πράξεις που τελέσθηκαν «εκτός υπηρεσίας».

               Το επιχειρησιακό σχέδιο καθορίζει με ακρίβεια τις δραστηριότητες που χαίρουν ασυλίας όσον αφορά την ποινική δικαιοδοσία της Δημοκρατίας της Αλβανίας.

               Σε περίπτωση που μέλος της ομάδας κατηγορείται ότι διέπραξε ποινικό αδίκημα, ο εκτελεστικός διευθυντής του Οργανισμού, πριν από την έναρξη της διαδικασίας ενώπιον του δικαστηρίου, πιστοποιεί στο δικαστήριο αν η συγκεκριμένη πράξη τελέσθηκε ή όχι κατά την άσκηση των επίσημων καθηκόντων του εν λόγω μέλους. Ο εκτελεστικός διευθυντής του Οργανισμού λαμβάνει την απόφασή του μετά από επισταμένη εξέταση τυχόν παρατηρήσεων της αρμόδιας αρχής του κράτους μέλους που έχει διαθέσει τον εν λόγω συνοριοφύλακα ή μέλος του λοιπού σχετικού προσωπικού και των αρμόδιων αρχών της Αλβανίας. Η πιστοποίηση από τον εκτελεστικό διευθυντή του Οργανισμού είναι δεσμευτική για τη δικαιοδοσία της Δημοκρατίας της Αλβανίας.

               Τα προνόμια που χορηγούνται στα μέλη της ομάδας και η ασυλία όσον αφορά την ποινική δικαιοδοσία της Δημοκρατίας της Αλβανίας δεν συνεπάγονται εξαίρεσή τους από τη δικαιοδοσία του κράτους μέλους καταγωγής.

               Παρόμοιο καθεστώς ισχύει για την αστική και διοικητική ευθύνη των μελών της ομάδας.

               Η ασυλία των μελών της ομάδας όσον αφορά την ποινική, αστική και διοικητική δικαιοδοσία της Δημοκρατίας της Αλβανίας μπορεί να αρθεί από το κράτος μέλος το οποίο έχει διαθέσει τον συγκεκριμένο συνοριοφύλακα ή μέλος του λοιπού σχετικού προσωπικού. Η εν λόγω άρση της ασυλίας πρέπει πάντοτε να είναι ρητή.

               Η συμφωνία προβλέπει μηχανισμό αποζημίωσης. Ο μηχανισμός αποζημίωσης βασίζεται στο άρθρο 42 του κανονισμού (ΕΕ) 2016/1624 για την Ευρωπαϊκή Συνοριοφυλακή και Ακτοφυλακή. Εάν η ζημία προκαλείται από μέλος της ομάδας «εν υπηρεσία», υπεύθυνη είναι η Δημοκρατία της Αλβανίας. Εάν η ζημία προκαλείται «εν υπηρεσία» από μέλος της ομάδας συμμετέχοντος κράτους, από βαριά αμέλεια ή εκούσια παράβαση καθήκοντος, ή εάν η πράξη τελέσθηκε «εκτός υπηρεσίας», η Δημοκρατία της Αλβανίας μπορεί να ζητήσει από τον Οργανισμό την καταβολή αποζημίωσης από το οικείο συμμετέχον κράτος μέλος. Εάν η ζημία προκαλείται από μέλος του προσωπικού του Οργανισμού, η Δημοκρατία της Αλβανίας μπορεί να ζητήσει την καταβολή αποζημίωσης από τον Οργανισμό. Τόσο το κράτος μέλος όσο και ο Οργανισμός μπορούν να ζητήσουν από τον ζημιώσαντα την επιστροφή της αποζημίωσης που καταβλήθηκε στον ζημιωθέντα, σύμφωνα με τους εσωτερικούς τους κανόνες.

               Σε περίπτωση ζημίας που προκαλείται στη Δημοκρατία της Αλβανίας λόγω ανωτέρας βίας, ούτε η Δημοκρατία της Αλβανίας ούτε το συμμετέχον κράτος μέλος ούτε ο Οργανισμός φέρουν ευθύνη.

               Δεν είναι δυνατή η λήψη εκτελεστικών μέτρων κατά των μελών της ομάδας, εκτός από την περίπτωση που ασκείται αγωγή εναντίον τους για αστική υπόθεση η οποία δεν συνδέεται με τα επίσημα καθήκοντά τους.

               Τα περιουσιακά στοιχεία των μελών της ομάδας που είναι αναγκαία για την εκπλήρωση των επίσημων καθηκόντων τους δεν μπορούν να αποτελέσουν αντικείμενο κατάσχεσης. Σε αστικές διαδικασίες, τα μέλη της ομάδας δεν υπόκεινται σε περιορισμούς της προσωπικής τους ελευθερίας ούτε σε άλλα καταναγκαστικά μέτρα.

               Τα μέλη της ομάδας εξαιρούνται από τις διατάξεις περί κοινωνικής ασφάλισης που ενδέχεται να ισχύουν στη Δημοκρατία της Αλβανίας όσον αφορά τις υπηρεσίες που παρέχονται για τον Οργανισμό. Ομοίως απαλλάσσονται από οιαδήποτε μορφή φορολόγησης, στη Δημοκρατία της Αλβανίας, του μισθού και των αποζημιώσεων που λαμβάνουν από τον Οργανισμό ή από τα κράτη μέλη τους, καθώς και τυχόν εισοδήματος που προέρχεται από πηγές εκτός της Δημοκρατίας της Αλβανίας.

               Οι αλβανικές αρχές επιτρέπουν την είσοδο και την έξοδο ειδών που προορίζονται για προσωπική χρήση των μελών της ομάδας και χορηγούν απαλλαγή, όσον αφορά τα εν λόγω είδη, από όλους τους τελωνειακούς δασμούς, φόρους και συναφείς επιβαρύνσεις (εκτός από τα τέλη αποθήκευσης, μεταφοράς και συναφών υπηρεσιών).

               Οι προσωπικές αποσκευές των μελών της ομάδας μπορούν να υπόκεινται σε έλεγχο, μόνον εάν δημιουργούνται βάσιμες υποψίες ότι περιέχουν είδη τα οποία δεν προορίζονται για προσωπική χρήση των μελών της ομάδας ή είδη των οποίων η εισαγωγή ή η εξαγωγή απαγορεύεται από το νόμο ή τα οποία υπόκεινται σε καραντίνα βάσει των κανονισμών της Δημοκρατίας της Αλβανίας. Οι επιθεωρήσεις των εν λόγω προσωπικών αποσκευών διεξάγονται μόνο παρουσία των εμπλεκομένων μελών της ομάδας ή εξουσιοδοτημένου εκπροσώπου του Οργανισμού.

               Τα έγγραφα, η αλληλογραφία και τα περιουσιακά στοιχεία των μελών της ομάδας είναι απαραβίαστα, εκτός από την περίπτωση εκτελεστικών μέτρων. Τα μέλη της ομάδας δεν υποχρεούνται να καταθέτουν ως μάρτυρες.

               Πράξη διαπίστευσης

               Ο Οργανισμός, σε συνεργασία με τη Δημοκρατία της Αλβανίας, χορηγεί στα μέλη της ομάδας πράξη διαπίστευσής τους με σκοπό τον προσδιορισμό της ταυτότητάς τους έναντι των αλβανικών αρχών ως απόδειξη ότι ο κάτοχος δικαιούται να εκτελεί τα καθήκοντα και να ασκεί τις εξουσίες που ανατίθενται βάσει της παρούσας συμφωνίας του επιχειρησιακού σχεδίου. Η πράξη διαπίστευσής τους, σε συνδυασμό με έγκυρο ταξιδιωτικό έγγραφο, παρέχει στο μέλος της ομάδας πρόσβαση στη Δημοκρατία της Αλβανίας χωρίς να χρειάζεται θεώρηση ή προηγούμενη έγκριση.

               Θεμελιώδη δικαιώματα

               Τα μέλη της ομάδας, κατά την εκτέλεση των καθηκόντων τους και την άσκηση των αρμοδιοτήτων τους, σέβονται πλήρως τα θεμελιώδη δικαιώματα και τις ελευθερίες, μεταξύ άλλων όσον αφορά την πρόσβαση στις διαδικασίες χορήγησης ασύλου, την ανθρώπινη αξιοπρέπεια, την απαγόρευση των βασανιστηρίων και της απάνθρωπης ή εξευτελιστικής μεταχείρισης, το δικαίωμα στην ελευθερία, την αρχή της μη επαναπροώθησης και την απαγόρευση των ομαδικών απελάσεων, τα δικαιώματα του παιδιού και το δικαίωμα στον σεβασμό της ιδιωτικής και οικογενειακής ζωής. Τα μέλη της ομάδας δεν κάνουν αυθαίρετα διακρίσεις εις βάρος ατόμων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας, γενετήσιου προσανατολισμού ή ταυτότητας φύλου. Τα μέτρα που επηρεάζουν τα εν λόγω θεμελιώδη δικαιώματα και τις ελευθερίες είναι ανάλογα προς τους επιδιωκόμενους από αυτά τα μέτρα στόχους και σέβονται την ουσία αυτών των θεμελιωδών δικαιωμάτων και ελευθεριών.

               Κάθε μέρος πρέπει να διαθέτει εν λειτουργία μηχανισμό καταγγελιών σε περίπτωση εικαζόμενης παραβίασης των θεμελιωδών δικαιωμάτων που διαπράττεται από το προσωπικό του. Ο Οργανισμός έχει θεσπίσει τον μηχανισμό υποβολής καταγγελιών που αναφέρεται στο άρθρο 72 του κανονισμού (ΕΕ) 2016/1624 για την Ευρωπαϊκή Συνοριοφυλακή και Ακτοφυλακή και, ως εκ τούτου, εκπληρώνει την υποχρέωση αυτή. Ο Αλβανός Διαμεσολαβητής θα μπορούσε να ασχοληθεί με τις καταγγελίες αυτές, εκτός αν οι αλβανικές αρχές αποφασίσουν να θεσπίσουν μηχανισμό ειδικά επιφορτισμένα να χειρίζεται τις καταγγελίες που υποβάλλονται στο πλαίσιο της παρούσας συμφωνίας.

               Επεξεργασία δεδομένων προσωπικού χαρακτήρα

               Τα δεδομένα προσωπικού χαρακτήρα υποβάλλονται σε επεξεργασία από τα μέλη της ομάδας, όταν είναι αναγκαίο, σύμφωνα με τους κανόνες που ισχύουν για τον Οργανισμό και τα κράτη μέλη της ΕΕ. Η επεξεργασία δεδομένων προσωπικού χαρακτήρα από τις αλβανικές αρχές διέπεται από την εθνική νομοθεσία.

               Ο Οργανισμός, τα συμμετέχοντα κράτη μέλη και οι αλβανικές αρχές συντάσσουν κοινή έκθεση σχετικά με την επεξεργασία των δεδομένων προσωπικού χαρακτήρα από τα μέλη της ομάδας μετά το πέρας κάθε δράσης. Η εν λόγω έκθεση διαβιβάζεται στον υπεύθυνο θεμελιωδών δικαιωμάτων και στον υπεύθυνο προστασίας δεδομένων του Οργανισμού, οι οποίοι υποβάλλουν έκθεση στον εκτελεστικό διευθυντή του Οργανισμού.

               Αρμόδιες αρχές για την εφαρμογή της συμφωνίας

               Για τη Δημοκρατία της Αλβανίας, αρμόδια αρχή για την εφαρμογή της παρούσας συμφωνίας είναι το Υπουργείο Εσωτερικών. Για την Ευρωπαϊκή Ένωση, ο Ευρωπαϊκός Οργανισμός Συνοριοφυλακής και Ακτοφυλακής.

               Διαφορές και ερμηνεία

               Κάθε ζήτημα που προκύπτει από την εφαρμογή της παρούσας συμφωνίας εξετάζεται από κοινού από εκπροσώπους των αρμόδιων αρχών της Αλβανίας και από εκπροσώπους του Οργανισμού, οι οποίοι προβαίνουν σε διαβουλεύσεις με το κράτος μέλος ή τα κράτη μέλη που συνορεύουν με την Δημοκρατία της Αλβανίας.

               Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διαπραγμάτευση μεταξύ της Δημοκρατίας της Αλβανίας και της Ευρωπαϊκής Επιτροπής, η οποία, προβαίνει σε διαβουλεύσεις με όλα τα κράτη μέλη που γειτονεύουν με την τρίτη χώρα.

               2018/0241 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη σύναψη της συμφωνίας περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και δ) και το άρθρο 79 παράγραφος 2 στοιχείο γ), σε συνδυασμό με το άρθρο 218 παράγραφος 6,

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη την έγκριση του Ευρωπαϊκού Κοινοβουλίου
                  4
               ,

               Εκτιμώντας τα ακόλουθα:

               (1)Σύμφωνα με την απόφαση 2018/XXX του Συμβουλίου της [...], η συμφωνία περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας, υπεγράφη από [...] στις [...], με την επιφύλαξη της σύναψής της.

               (2)Σύμφωνα με το άρθρο 54 παράγραφος 4 του κανονισμού (ΕΕ) 2016/1624, σε περιπτώσεις όπου κρίνεται απαραίτητη η ανάπτυξη ομάδων της Ευρωπαϊκής Συνοριοφυλακής και Ακτοφυλακής σε τρίτη χώρα σε δράσεις όπου τα μέλη της ομάδας θα έχουν εκτελεστικές αρμοδιότητες ή όταν άλλες δραστηριότητες σε τρίτες χώρες το απαιτούν, η Ένωση συνάπτει συμφωνία περί καθεστώτος με την οικεία τρίτη χώρα.

               (3)Χάρη σε αυτή τη συμφωνία περί καθεστώτος, ομάδες συνοριοφυλάκων μπορούν να αναπτύσσονται ταχέως σε αλβανικό έδαφος, να ανταποκρίνονται στην παρούσα ανακατεύθυνση των μεταναστευτικών ροών προς την παράκτια οδό και να συνδράμουν στη διαχείριση των εξωτερικών συνόρων και στην καταπολέμηση της παράνομης διακίνησης μεταναστών.

               (4)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
                  5
               · συνεπώς, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (5)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  6
               · Συνεπώς, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της.

               (7)Η συμφωνία περί καθεστώτος θα πρέπει συνεπώς να εγκριθεί εξ ονόματος της Ευρωπαϊκής Ένωσης.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η συμφωνία περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας εγκρίνεται εξ ονόματος της Ένωσης.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ευρωπαϊκής Ένωσης, στην κοινοποίηση που προβλέπεται στο άρθρο 12 παράγραφος 4 της συμφωνίας.

               Άρθρο 3

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ της 16.9.2016, L 251/1.

                     (2)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

                     (3)

                        ΕΕ της 17.5.2005, L 124/22.

                     (4)

                        ΕΕ C της  , σ.

                     (5)

                        Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

                     (6)

                        Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,13.6.2018
            COM(2018) 458 final
            ΠΑΡΑΡΤΗΜΑ
            στην
            πρόταση απόφασης του Συμβουλίου
            σχετικά με τη σύναψη της συμφωνίας περί καθεστώτος μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας

               ΠΑΡΑΡΤΗΜΑ

               Συμφωνία περί καθεστώτος

               μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας.

               Η ΕΥΡΩΠΑΪΚΗ ΕΝΩΣΗ,

               και η ΔΗΜΟΚΡΑΤΙΑ ΤΗΣ ΑΛΒΑΝΙΑΣ,

               εφεξής «τα μέρη»,

               ΕΚΤΙΜΩΝΤΑΣ ότι ενδέχεται να προκύψουν καταστάσεις στις οποίες ο Οργανισμός Ευρωπαϊκής Συνοριοφυλακής και Ακτοφυλακής, ως δομή της Ευρωπαϊκής Ένωσης, εφεξής «Οργανισμός», συντονίζει την επιχειρησιακή συνεργασία μεταξύ κρατών μελών της ΕΕ και της Δημοκρατίας της Αλβανίας, συμπεριλαμβανομένων επιχειρησιακών δράσεων στο έδαφος της Δημοκρατίας της Αλβανίας,

               ΕΚΤΙΜΩΝΤΑΣ ότι θα πρέπει να θεσπιστεί νομικό πλαίσιο υπό τη μορφή συμφωνίας περί καθεστώτος για τις καταστάσεις όπου τα μέλη ομάδας του Οργανισμού Ευρωπαϊκής Συνοριοφυλακής και Ακτοφυλακής ενδέχεται να έχουν εκτελεστικές αρμοδιότητες στο έδαφος της Δημοκρατίας της Αλβανίας,

               ΕΚΤΙΜΩΝΤΑΣ ότι όλες οι δράσεις του Οργανισμού Ευρωπαϊκής Συνοριοφυλακής και Ακτοφυλακής στο έδαφος της Δημοκρατίας της Αλβανίας θα πρέπει να σέβονται πλήρως τα θεμελιώδη δικαιώματα και τις διεθνείς πράξεις στις οποίες είναι συμβαλλόμενο μέρος η Δημοκρατία της Αλβανίας

               ΑΠΟΦΑΣΙΣΑΝ ΝΑ ΣΥΝΑΨΟΥΝ ΤΗΝ ΑΚΟΛΟΥΘΗ ΣΥΜΦΩΝΙΑ:

               Άρθρο 1

               Πεδίο εφαρμογής της συμφωνίας.

               1.Η παρούσα συμφωνία καλύπτει όλες τις πτυχές που είναι απαραίτητες για την εκτέλεση δράσεων από τον Οργανισμό Ευρωπαϊκής Συνοριοφυλακής και Ακτοφυλακής οι οποίες ενδέχεται να λαμβάνουν χώρα στο έδαφος της Δημοκρατίας της Αλβανίας, όπου μέλη ομάδας του Οργανισμού Ευρωπαϊκής Συνοριοφυλακής και Ακτοφυλακής έχουν εκτελεστικές αρμοδιότητες.

               2.Η παρούσα συμφωνία εφαρμόζεται μόνο στο έδαφος της Δημοκρατίας της Αλβανίας.

               3.Το καθεστώς και η οριοθέτηση, δυνάμει του διεθνούς δικαίου, των αντίστοιχων εδαφών των ενδιαφερόμενων κρατών δεν επηρεάζεται ουδόλως από την παρούσα συμφωνία ή από οποιαδήποτε πράξη τελείται κατ'εφαρμογήν της συμφωνίας από τα συμβαλλόμενα μέρη ή εξ ονόματός τους, συμπεριλαμβανομένης της κατάρτισης επιχειρησιακών σχεδίων ή της συμμετοχής σε διασυνοριακές δραστηριότητες.

               Άρθρο 2

               Ορισμοί

               Για τους σκοπούς της παρούσας συμφωνίας, ισχύουν οι ακόλουθοι ορισμοί:

               (1)«δράση»: κοινή επιχείρηση, ταχεία επέμβαση στα σύνορα ή επιχείρηση επιστροφής·

               (2)«κοινή επιχείρηση»: δράση που αποσκοπεί στην αντιμετώπιση της παράνομης μετανάστευσης ή του διασυνοριακού εγκλήματος ή που αποσκοπεί στην παροχή αυξημένης τεχνικής και επιχειρησιακής συνδρομής στα σύνορα της Δημοκρατίας της Αλβανίας με κράτος μέλος και η οποία αναπτύσσεται στο έδαφος της Δημοκρατίας της Αλβανίας·

               (3)«ταχεία επέμβαση στα σύνορα»: δράση με στόχο την ταχεία αντιμετώπιση κατάστασης ειδικών και δυσανάλογων προκλήσεων στα σύνορα της Δημοκρατίας της Αλβανίας με κράτος μέλος και η οποία αναπτύσσεται στο έδαφος της Δημοκρατίας της Αλβανίας για περιορισμένο χρονικό διάστημα·

               (4)«επιχείρηση επιστροφής»: επιχείρηση η οποία συντονίζεται από τον Οργανισμό και προβλέπει την παροχή τεχνικής και επιχειρησιακής ενίσχυσης από ένα ή περισσότερα κράτη μέλη, στο πλαίσιο της οποίας οι επιστρέφοντες από ένα ή περισσότερα κράτη μέλη επιστρέφουν αναγκαστικά ή οικειοθελώς στη Δημοκρατία της Αλβανίας·

               (5)«έλεγχος των συνόρων»: έλεγχος των προσώπων που διενεργείται στα σύνορα ως αντίδραση αποκλειστικά και μόνο στην πρόθεση διέλευσης ή στην πράξη της διέλευσης των συνόρων αυτών, ανεξαρτήτως οποιασδήποτε άλλης παραμέτρου, και συνίσταται σε συνοριακούς ελέγχους στα συνοριακά σημεία διέλευσης και στην επιτήρηση των συνόρων μεταξύ των σημείων διέλευσης των συνόρων·

               (6)«μέλος ομάδας»: μέλος είτε του προσωπικού του Οργανισμού είτε ομάδας συνοριοφυλάκων και λοιπού σχετικού προσωπικού των συμμετεχόντων κρατών μελών, συμπεριλαμβανομένων των συνοριοφυλάκων και λοιπού σχετικού προσωπικού που αποσπώνται από τα κράτη μέλη στον Οργανισμό, για να συμμετάσχουν σε μια δράση·

               (7)«κράτος μέλος»: κράτος μέλος της Ευρωπαϊκής Ένωσης·

               (8)«κράτος μέλος καταγωγής»: κράτος μέλος του οποίου ένα μέλος ομάδας είναι συνοριοφύλακας ή μέλος του λοιπού σχετικού προσωπικού·

               (9)«δεδομένα προσωπικού χαρακτήρα»: πληροφορίες που αφορούν φυσικό πρόσωπο του οποίου η ταυτότητα είναι γνωστή ή πρόσωπο του οποίου η ταυτότητα μπορεί να εξακριβωθεί· πρόσωπο του οποίου η ταυτότητα μπορεί να εξακριβωθεί είναι το πρόσωπο το οποίο μπορεί να ταυτοποιηθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, αριθμό ταυτότητας, δεδομένα θέσης, επιγραμμικό αναγνωριστικό ταυτότητας, ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του προσώπου αυτού·

               (10)«συμμετέχον κράτος μέλος»: κάθε κράτος μέλος το οποίο συμμετέχει στη δράση στη Δημοκρατία της Αλβανίας με την παροχή τεχνικού εξοπλισμού, συνοριοφυλάκων και λοιπού σχετικού προσωπικού που αναπτύσσεται στο πλαίσιο της ομάδας·

               (11)«Οργανισμός»: ο Οργανισμός Ευρωπαϊκής Συνοριοφυλακής και Ακτοφυλακής που συστάθηκε με τον κανονισμό (ΕΕ) 2016/1624 για την Ευρωπαϊκή Συνοριοφυλακή και Ακτοφυλακή·

               (12)«εκτελεστικές αρμοδιότητες των μελών ομάδας»: αρμοδιότητες που είναι αναγκαίες για την εκτέλεση των καθηκόντων που απαιτούνται για τον έλεγχο των συνόρων και τις επιχειρήσεις επιστροφής που διεξάγονται στο έδαφος της Δημοκρατίας της Αλβανίας κατά τη διάρκεια της κοινής δράσης, όπως περιλαμβάνονται στο επιχειρησιακό σχέδιο·

               (13)«ανωτέρα βία»: περιλαμβάνεται, χωρίς περιορισμό, κάθε πολεμική πράξη (ανεξαρτήτως του αν έχει κηρυχθεί πόλεμος ή όχι), εισβολή, ένοπλη σύγκρουση ή αλλοδαπή εχθρική ενέργεια, αποκλεισμός, ταραχές, τρομοκρατία ή άσκηση στρατιωτικής ισχύος, σεισμός, πλημμύρα, πυρκαγιά, θύελλα ή φυσική καταστροφή και, οποτεδήποτε συμβαίνει, γεγονός ή περίσταση ανάλογα προς τα ανωτέρω.

               Άρθρο 3
                  Επιχειρησιακό σχέδιο

               1.Για κάθε κοινή επιχείρηση ή ταχεία επέμβαση στα σύνορα, συμφωνείται μεταξύ του Οργανισμού και της Δημοκρατίας της Αλβανίας επιχειρησιακό σχέδιο, επί του οποίου έχει συμφωνήσει το κράτος μέλος ή τα κράτη μέλη που συνορεύουν με την περιοχή των επιχειρήσεων.

               2.Το σχέδιο ορίζει λεπτομερώς τις οργανωτικές και διαδικαστικές πτυχές της κοινής επιχείρησης ή της ταχείας επέμβασης στα σύνορα, καθώς και την περιγραφή και εκτίμηση της κατάστασης, τους επιχειρησιακούς σκοπούς και στόχους, την επιχειρησιακή ιδέα, το είδος του τεχνικού εξοπλισμού που θα χρησιμοποιηθεί, το σχέδιο εφαρμογής, τη συνεργασία με άλλες τρίτες χώρες, άλλους οργανισμούς και φορείς της Ένωσης ή διεθνείς οργανισμούς, τις διατάξεις για τα θεμελιώδη δικαιώματα, συμπεριλαμβανομένης της προστασίας των δεδομένων προσωπικού χαρακτήρα, τον συντονισμό, τη διοίκηση, τον έλεγχο, τη διάρθρωση επικοινωνίας και υποβολής εκθέσεων, τις οργανωτικές ρυθμίσεις και την υλικοτεχνική υποστήριξη, την αξιολόγηση και τις οικονομικές πτυχές της κοινής επιχείρησης ή της ταχείας επέμβασης στα σύνορα.

               3.Η αξιολόγηση της κοινής επιχείρησης ή της ταχείας επέμβασης στα σύνορα διεξάγεται από κοινού από τη Δημοκρατία της Αλβανίας και από τον Οργανισμό.

               Άρθρο 4
                  Καθήκοντα και αρμοδιότητες των μελών της ομάδας

               1.Τα μέλη της ομάδας έχουν την εξουσία να εκτελούν τα καθήκοντα και να ασκούν τις εκτελεστικές αρμοδιότητες που απαιτούνται για τον έλεγχο των συνόρων και τις επιχειρήσεις επιστροφής.

               2.Τα μέλη της ομάδας τηρούν τους νόμους και τους κανονισμούς της Δημοκρατίας της Αλβανίας.

               3.Τα μέλη της ομάδας δύνανται να εκτελούν καθήκοντα και να ασκούν αρμοδιότητες μόνον στο έδαφος της Δημοκρατίας της Αλβανίας υπό τις εντολές και, κατά γενικό κανόνα, με την παρουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας. Η Δημοκρατία της Αλβανίας, όταν ενδείκνυται, εκδίδει εντολές προς την ομάδα σύμφωνα με το επιχειρησιακό σχέδιο. Η Δημοκρατία της Αλβανίας δύναται, σε εξαιρετικές περιπτώσεις, να εξουσιοδοτεί μέλη της ομάδας να ενεργούν εξ ονόματός της.

               Ο Οργανισμός, μέσω του συντονιστή του, δύναται να κοινοποιεί τις απόψεις του στη Δημοκρατία της Αλβανίας σχετικά με τις οδηγίες που έχουν δοθεί στην ομάδα. Στην περίπτωση αυτή, η Δημοκρατία της Αλβανίας λαμβάνει υπόψη τις εν λόγω απόψεις και τις ακολουθεί στο μέτρο του δυνατού.Στις περιπτώσεις κατά τις οποίες οι εντολές που εκδίδονται προς την ομάδα δεν είναι σύμφωνες με το επιχειρησιακό σχέδιο, ο συντονιστής το αναφέρει αμέσως στον εκτελεστικό διευθυντή του Οργανισμού. Ο εκτελεστικός διευθυντής δύναται να λαμβάνει τα κατάλληλα μέτρα, συμπεριλαμβανομένης της αναστολής ή της διακοπής της δράσης.

               4.Τα μέλη της ομάδας φέρουν τη δική τους στολή κατά την εκτέλεση των καθηκόντων τους και την άσκηση των αρμοδιοτήτων τους. Τα μέλη της ομάδας φέρουν επίσης, στις στολές τους, ευδιάκριτα προσωπικά στοιχεία αναγνώρισης και περιβραχιόνιο κυανού χρώματος με το διακριτικό σήμα της Ευρωπαϊκής Ένωσης και του Οργανισμού. Για τον προσδιορισμό της ταυτότητάς τους από τις εθνικές αρχές της Δημοκρατίας της Αλβανίας, τα μέλη της ομάδας φέρουν ανά πάσα στιγμή την πράξη διαπίστευσής τους που αναφέρεται στο άρθρο 7.

               5.Κατά την εκτέλεση των καθηκόντων τους και την άσκηση των αρμοδιοτήτων τους, τα μέλη της ομάδας δύνανται να φέρουν υπηρεσιακά όπλα, πυρομαχικά και εξοπλισμό σύμφωνα με την εθνική νομοθεσία του κράτους μέλους καταγωγής. Η Δημοκρατία της Αλβανίας ενημερώνει τον Οργανισμό πριν από την αποστολή των μελών της ομάδας σχετικά με όλα τα υπηρεσιακά όπλα, τα πυρομαχικά και τον εξοπλισμό που επιτρέπονται, καθώς και το σχετικό νομικό πλαίσιο και τους όρους χρησιμοποίησής τους.

               6.Τα μέλη της ομάδας, κατά την εκτέλεση των καθηκόντων τους και την άσκηση των αρμοδιοτήτων τους, δύνανται να κάνουν χρήση βίας, συμπεριλαμβανομένων υπηρεσιακών όπλων, πυρομαχικών και εξοπλισμού, με την συναίνεση του κράτους μέλους καταγωγής και της Δημοκρατίας της Αλβανίας, παρουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας και σύμφωνα με την εθνική νομοθεσία της Δημοκρατίας της Αλβανίας. Η Δημοκρατία της Αλβανίας δύναται να εξουσιοδοτεί μέλη της ομάδας να κάνουν χρήση βίας απουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας. Η αρχή του κράτους μέλους καταγωγής που χορηγεί την έγκριση θα καθορίζεται στο επιχειρησιακό σχέδιο.

               7.Η Δημοκρατία της Αλβανίας δύναται να εξουσιοδοτεί μέλη της ομάδας να συμβουλεύονται τις εθνικές της βάσεις δεδομένων, εφόσον είναι αναγκαίο για την επίτευξη των επιχειρησιακών στόχων που καθορίζονται στο επιχειρησιακό σχέδιο και για επιχειρήσεις επιστροφής. Τα μέλη της ομάδας έχουν πρόσβαση μόνον στα δεδομένα που απαιτούνται για την εκτέλεση των καθηκόντων τους και την άσκηση των αρμοδιοτήτων τους όπως καθορίζονται στο επιχειρησιακό σχέδιο ή για επιχειρήσεις επιστροφής. Η Δημοκρατία της Αλβανίας ενημερώνει τον Οργανισμό πριν από την αποστολή των μελών της ομάδας, σχετικά με τις εθνικές βάσεις δεδομένων στις οποίες δύνανται να έχουν πρόσβαση. Η πρόσβαση αυτή πραγματοποιείται σύμφωνα με την εθνική νομοθεσία για την προστασία των δεδομένων της Δημοκρατίας της Αλβανίας.

               Άρθρο 5

               Αναστολή και διακοπή της δράσης

               1.Ο εκτελεστικός διευθυντής του Οργανισμού δύναται να αναστείλει ή να διακόψει τη δράση, αφού ενημερώσει γραπτώς τη Δημοκρατία της Αλβανίας, εφόσον οι διατάξεις της παρούσας συμφωνίας ή του επιχειρησιακού σχεδίου δεν τηρούνται από τη Δημοκρατία της Αλβανίας. Ο εκτελεστικός διευθυντής κοινοποιεί στη Δημοκρατία της Αλβανίας τους σχετικούς λόγους.

               2.Η Δημοκρατία της Αλβανίας δύναται να αναστείλει ή να διακόψει τη δράση, αφού ενημερώσει γραπτώς τον Οργανισμό, σε περίπτωση που οι διατάξεις της παρούσας συμφωνίας ή του επιχειρησιακού σχεδίου δεν τηρούνται από τον Οργανισμό ή από κάθε συμμετέχον κράτος μέλος. Η Δημοκρατία της Αλβανίας κοινοποιεί στον Οργανισμό τους σχετικούς λόγους.

               3.Ειδικότερα, ο εκτελεστικός διευθυντής του Οργανισμού ή η Δημοκρατία της Αλβανίας δύναται να αναστείλει ή να διακόψει τη δράση σε περιπτώσεις παραβίασης των θεμελιωδών δικαιωμάτων, της αρχής της μη επαναπροώθησης ή των κανόνων περί προστασίας των δεδομένων.

               4.Η διακοπή της δράσης δεν θίγει τα δικαιώματα ή τις υποχρεώσεις που προκύπτουν από την εφαρμογή της παρούσας συμφωνίας ή του επιχειρησιακού σχεδίου πριν από τη διακοπή.

               Άρθρο 6
                  Προνόμια και ασυλίες των μελών της ομάδας

               1.Τα έγγραφα, η αλληλογραφία και τα περιουσιακά στοιχεία των μελών της ομάδας είναι απαραβίαστα, εκτός από την περίπτωση των εκτελεστικών μέτρων τα οποία επιτρέπονται δυνάμει της παραγράφου 7.

               2.Τα μέλη της ομάδας χαίρουν ασυλίας όσον αφορά την ποινική δικαιοδοσία της Δημοκρατίας της Αλβανίας για πράξεις που τελέσθηκαν κατά την άσκηση των επίσημων καθηκόντων τους στο πλαίσιο δράσεων που εκτελέστηκαν σύμφωνα με το επιχειρησιακό σχέδιο.

               Σε περίπτωση που μέλος της ομάδας κατηγορείται ότι διέπραξε ποινικό αδίκημα, ο εκτελεστικός διευθυντής του Οργανισμού και η αρμόδια αρχή του κράτους μέλους καταγωγής ενημερώνονται αμέσως σχετικά. Προτού κινηθεί διαδικασία ενώπιον του δικαστηρίου, ο εκτελεστικός διευθυντής του Οργανισμού, μετά από επισταμένη εξέταση τυχόν παρατηρήσεων της αρμόδιας αρχής του κράτους μέλους καταγωγής και των αρμόδιων αρχών της Δημοκρατίας της Αλβανίας, πιστοποιεί στο δικαστήριο αν η συγκεκριμένη πράξη τελέσθηκε ή όχι κατά την άσκηση των επίσημων καθηκόντων του εμπλεκομένου στο πλαίσιο δράσεων που εκτελέστηκαν σύμφωνα με το επιχειρησιακό σχέδιο. Όσο εκκρεμεί η πιστοποίηση από τον εκτελεστικό διευθυντή του Οργανισμού, ο Οργανισμός και το κράτος μέλος καταγωγής απέχουν από τη λήψη οποιουδήποτε μέτρου ενδέχεται να διακυβεύσει την ενδεχόμενη μεταγενέστερη ποινική δίωξη του μέλους της ομάδας από τις αρμόδιες αρχές της Δημοκρατίας της Αλβανίας.

               Εάν η πράξη τελέσθηκε κατά την άσκηση επίσημων καθηκόντων, δεν κινείται διαδικασία. Εάν η πράξη δεν τελέσθηκε κατά την άσκηση επίσημων καθηκόντων, η διαδικασία δύναται να συνεχιστεί. Η πιστοποίηση από τον εκτελεστικό διευθυντή του Οργανισμού είναι δεσμευτική για τη δικαιοδοσία της Δημοκρατίας της Αλβανίας. Τα προνόμια που χορηγούνται στα μέλη της ομάδας και η ασυλία όσον αφορά την ποινική δικαιοδοσία της Δημοκρατίας της Αλβανίας δεν συνεπάγονται εξαίρεσή τους από τη δικαιοδοσία του κράτους μέλους καταγωγής.

               3.Τα μέλη της ομάδας χαίρουν ασυλίας όσον αφορά την αστική και διοικητική δικαιοδοσία της Δημοκρατίας της Αλβανίας για όλες τις πράξεις που τέλεσαν κατά την άσκηση των επίσημων καθηκόντων τους στο πλαίσιο δράσεων που εκτελέστηκαν σύμφωνα με το επιχειρησιακό σχέδιο. Σε περίπτωση που κινείται διαδικασία αστικού δικαίου κατά των μελών της ομάδας ενώπιον δικαστηρίου, ο εκτελεστικός διευθυντής του Οργανισμού και η αρμόδια αρχή του κράτους μέλους καταγωγής ενημερώνονται αμέσως σχετικά. Προτού κινηθεί διαδικασία ενώπιον του δικαστηρίου, ο εκτελεστικός διευθυντής του Οργανισμού, μετά από επισταμένη εξέταση τυχόν παρατηρήσεων της αρμόδιας αρχής του κράτους μέλους καταγωγής και των αρμόδιων αρχών της Δημοκρατίας της Αλβανίας, πιστοποιεί στο δικαστήριο αν η συγκεκριμένη πράξη τελέσθηκε ή όχι κατά την άσκηση των επίσημων καθηκόντων μελών της ομάδας στο πλαίσιο δράσεων που εκτελέστηκαν σύμφωνα με το επιχειρησιακό σχέδιο.

               Εάν η πράξη τελέσθηκε κατά την άσκηση επίσημων καθηκόντων, δεν κινείται η διαδικασία. Εάν η πράξη δεν τελέσθηκε κατά την άσκηση επίσημων καθηκόντων, η διαδικασία δύναται να συνεχισθεί. Η πιστοποίηση από τον εκτελεστικό διευθυντή του Οργανισμού είναι δεσμευτική για τη δικαιοδοσία της Δημοκρατίας της Αλβανίας. Τα μέλη της ομάδας που κινούν διαδικασία δεν δικαιούνται να επικαλεσθούν ασυλία όσον αφορά τη δικαιοδοσία σε σχέση με οποιαδήποτε ανταγωγή συνδέεται άμεσα με την αρχική αγωγή.

               4.Η ασυλία των μελών όσον αφορά την ποινική, αστική και διοικητική δικαιοδοσία της Δημοκρατίας της Αλβανίας μπορεί να αρθεί από το κράτος μέλος καταγωγής, ανάλογα με την περίπτωση. Η εν λόγω άρση της ασυλίας πρέπει πάντοτε να είναι ρητή.

               5.Τα μέλη της ομάδας δεν υποχρεούνται να καταθέτουν ως μάρτυρες.

               6.Σε περίπτωση ζημίας που προκαλείται από μέλος της ομάδας κατά την άσκηση των επίσημων καθηκόντων του στο πλαίσιο δράσεων που εκτελούνται σύμφωνα με το επιχειρησιακό σχέδιο, η Δημοκρατία της Αλβανίας είναι υπεύθυνη για οποιαδήποτε ζημία.

               Σε περίπτωση ζημίας που προκαλείται από βαριά αμέλεια ή εκούσια παράβαση καθήκοντος ή εάν η πράξη δεν τελέσθηκε κατά την άσκηση επίσημων καθηκόντων μέλους της ομάδας από συμμετέχον κράτος μέλος, η Δημοκρατία της Αλβανίας μπορεί να ζητήσει, μέσω του εκτελεστικού διευθυντή, την καταβολή αποζημίωσης από το οικείο συμμετέχον κράτος μέλος.

               Σε περίπτωση ζημίας που προκαλείται από βαριά αμέλεια ή εκούσια παράβαση καθήκοντος ή εάν η πράξη δεν τελέσθηκε κατά την άσκηση επίσημων καθηκόντων μέλους της ομάδας που είναι μέλος του προσωπικού του Οργανισμού, η Δημοκρατία της Αλβανίας μπορεί να ζητήσει την καταβολή αποζημίωσης από τον Οργανισμό.

               Σε περίπτωση ζημίας που προκαλείται στη Δημοκρατία της Αλβανίας λόγω ανωτέρας βίας, ούτε η Δημοκρατία της Αλβανίας ούτε το συμμετέχον κράτος μέλος ούτε ο Οργανισμός φέρουν ευθύνη.

               7.Δεν είναι δυνατή η λήψη εκτελεστικών μέτρων κατά των μελών της ομάδας, εκτός από την περίπτωση που ασκείται αγωγή εναντίον τους για αστική υπόθεση η οποία δεν συνδέεται με τα επίσημα καθήκοντά τους.

               Τα περιουσιακά στοιχεία των μελών της ομάδας, για τα οποία ο εκτελεστικός διευθυντής του Οργανισμού παρέχει πιστοποίηση ότι είναι αναγκαία για την εκπλήρωση των επίσημων καθηκόντων τους, δεν αποτελούν αντικείμενο κατάσχεσης κατ’ εφαρμογή δικαστικής απόφασης ή εντολής. Σε αστικές διαδικασίες, τα μέλη της ομάδας δεν υπόκεινται σε περιορισμούς της προσωπικής τους ελευθερίας ούτε σε άλλα καταναγκαστικά μέτρα.

               8.Η ασυλία των μελών της ομάδας όσον αφορά τη δικαιοδοσία της Δημοκρατίας της Αλβανίας δεν συνεπάγεται εξαίρεσή τους από τις δικαιοδοσίες των αντίστοιχων κρατών μελών καταγωγής.

               9.Τα μέλη της ομάδας, όσον αφορά τις υπηρεσίες που παρέχονται για τον Οργανισμό, εξαιρούνται από τις διατάξεις περί κοινωνικής ασφάλισης που ενδέχεται να ισχύουν στη Δημοκρατία της Αλβανίας.

               10.Τα μέλη της ομάδας απαλλάσσονται από οιαδήποτε μορφή φορολόγησης, στη Δημοκρατία της Αλβανίας, του μισθού και των αποζημιώσεων που λαμβάνουν από τον Οργανισμό ή από κράτη μέλη καταγωγής τους, καθώς και τυχόν εισοδήματος που προέρχεται από πηγές εκτός της Δημοκρατίας της Αλβανίας.

               11.Η Δημοκρατία της Αλβανίας επιτρέπει, σύμφωνα με όποιους νόμους ή κανονισμούς θεσπίσει, την είσοδο ειδών που προορίζονται για προσωπική χρήση των μελών της ομάδας και χορηγεί απαλλαγή, όσον αφορά τα εν λόγω είδη, από όλους τους τελωνειακούς δασμούς, φόρους και συναφείς επιβαρύνσεις εκτός από τα τέλη αποθήκευσης, μεταφοράς και συναφών υπηρεσιών. Η Δημοκρατία της Αλβανίας επιτρέπει επίσης την εξαγωγή των ειδών αυτών.

               12.Οι προσωπικές αποσκευές των μελών της ομάδας μπορούν να υπόκεινται σε έλεγχο, μόνον εάν δημιουργούνται βάσιμες υποψίες ότι περιέχουν είδη τα οποία δεν προορίζονται για προσωπική χρήση των μελών της ομάδας ή είδη των οποίων η εισαγωγή ή η εξαγωγή απαγορεύεται από το νόμο ή τα οποία υπόκεινται σε καραντίνα βάσει των κανονισμών της Δημοκρατίας της Αλβανίας. Οι επιθεωρήσεις των εν λόγω προσωπικών αποσκευών διεξάγονται μόνο παρουσία των εμπλεκομένων μελών της ομάδας ή εξουσιοδοτημένου εκπροσώπου του Οργανισμού.

               Άρθρο 7
                  Πράξη διαπίστευσης

               1.Ο Οργανισμός, σε συνεργασία με τη Δημοκρατία της Αλβανίας, εκδίδει έγγραφο στην επίσημη γλώσσα (ή γλώσσες) της Δημοκρατίας της Αλβανίας και σε μια επίσημη γλώσσα των θεσμικών οργάνων της Ευρωπαϊκής Ένωσης σε κάθε μέλος της ομάδας για τον προσδιορισμό της ταυτότητάς του από τις εθνικές αρχές της Δημοκρατίας της Αλβανίας και ως απόδειξη ότι ο κάτοχος δικαιούται να εκτελεί τα καθήκοντα και να ασκεί τις αρμοδιότητες που αναφέρονται στο άρθρο 4 της παρούσας συμφωνίας και στο επιχειρησιακό σχέδιο. Στο έγγραφο περιλαμβάνονται τα ακόλουθα στοιχεία του εκάστοτε μέλους: ονοματεπώνυμο και ιθαγένεια· αξίωμα ή τίτλος της θέσης· πρόσφατη ψηφιακή φωτογραφία και τα καθήκοντα που ανατίθενται προς εκτέλεση κατά την αποστολή.

               2.Η πράξη διαπίστευσής τους, σε συνδυασμό με έγκυρο ταξιδιωτικό έγγραφο, παρέχει στο μέλος της ομάδας πρόσβαση στη Δημοκρατία της Αλβανίας χωρίς να χρειάζεται θεώρηση ή προηγούμενη έγκριση.

               3.Η πράξη διαπίστευσης επιστρέφεται στον Οργανισμό κατά το τέλος της δράσης. Οι αρμόδιες αρχές της Αλβανίας ενημερώνονται σχετικά.

               Άρθρο 8
                  Θεμελιώδη δικαιώματα

               1.Τα μέλη της ομάδας, κατά την εκτέλεση των καθηκόντων τους και την άσκηση των αρμοδιοτήτων τους, σέβονται πλήρως τα θεμελιώδη δικαιώματα και τις ελευθερίες, μεταξύ άλλων όσον αφορά την πρόσβαση στις διαδικασίες χορήγησης ασύλου, την ανθρώπινη αξιοπρέπεια, την απαγόρευση των βασανιστηρίων και της απάνθρωπης ή εξευτελιστικής μεταχείρισης, το δικαίωμα στην ελευθερία, την αρχή της μη επαναπροώθησης και την απαγόρευση των ομαδικών απελάσεων, τα δικαιώματα του παιδιού και το δικαίωμα στον σεβασμό της ιδιωτικής και οικογενειακής ζωής. Κατά την εκτέλεση των καθηκόντων τους και την άσκηση των αρμοδιοτήτων τους τα μέλη δεν κάνουν αυθαίρετα διακρίσεις εις βάρος ατόμων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας, γενετήσιου προσανατολισμού ή ταυτότητας φύλου. Τα μέτρα που επηρεάζουν τα θεμελιώδη δικαιώματα και τις ελευθερίες και τα οποία λαμβάνονται κατά την εκτέλεση των καθηκόντων τους και την άσκηση των αρμοδιοτήτων τους είναι ανάλογα προς τους επιδιωκόμενους από αυτά τα μέτρα στόχους και σέβονται την ουσία αυτών των θεμελιωδών δικαιωμάτων και ελευθεριών.

               2.Κάθε μέρος διαθέτει μηχανισμό καταγγελιών σε περίπτωση εικαζόμενης παραβίασης των θεμελιωδών δικαιωμάτων που διαπράττεται από το προσωπικό του κατά την εκτέλεση των επίσημων καθηκόντων του κατά τη διάρκεια κοινής επιχείρησης, ταχείας επέμβασης στα σύνορα ή επιχείρησης επιστροφής που εκτελούνται δυνάμει της παρούσας συμφωνίας.

               Άρθρο 9
                  Επεξεργασία δεδομένων προσωπικού χαρακτήρα

               1.Η επεξεργασία δεδομένων προσωπικού χαρακτήρα από μέλη της ομάδας πραγματοποιείται μόνον εφόσον είναι αναγκαία για την εκτέλεση των καθηκόντων τους και την άσκηση των αρμοδιοτήτων τους στο πλαίσιο της εκτέλεσης της παρούσας συμφωνίας από τη Δημοκρατία της Αλβανίας, τον Οργανισμό ή τα συμμετέχοντα κράτη μέλη.

               2.Η επεξεργασία δεδομένων προσωπικού χαρακτήρα από τη Δημοκρατία της Αλβανίας διέπεται από την εθνική της νομοθεσία.

               3.Η επεξεργασία δεδομένων προσωπικού χαρακτήρα για διοικητικούς σκοπούς από τον Οργανισμό και τα συμμετέχοντα κράτη μέλη, μεταξύ άλλων στην περίπτωση διαβίβασης δεδομένων προσωπικού χαρακτήρα προς τη Δημοκρατία της Αλβανίας, υπόκειται στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, στην απόφαση-πλαίσιο 2008/977/ΔΕΥ του Συμβουλίου, της 27ης Νοεμβρίου 2008, για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις και τα μέτρα που έχει λάβει ο Οργανισμός για την εφαρμογή του κανονισμού (ΕΚ) αριθ. 45/2001, όπως προβλέπεται στο άρθρο 45 παράγραφος 2 του κανονισμού (ΕΕ) 2016/1624.

               4.Στην περίπτωση που η επεξεργασία προϋποθέτει τη διαβίβαση δεδομένων προσωπικού χαρακτήρα, τα κράτη μέλη και ο Οργανισμός υποδεικνύουν κατά τον χρόνο της διαβίβασης δεδομένων προσωπικού χαρακτήρα προς τη Δημοκρατία της Αλβανίας, τυχόν περιορισμούς στην πρόσβαση ή στη χρήση, υπό γενικούς ή ειδικούς όρους, μεταξύ άλλων όσον αφορά τη διαβίβαση, τη διαγραφή ή την καταστροφή. Σε περίπτωση που η ανάγκη των περιορισμών αυτών καθίσταται πρόδηλη μετά τη διαβίβαση των δεδομένων προσωπικού χαρακτήρα, η Δημοκρατία της Αλβανίας ενημερώνεται σχετικά.

               5.Τα δεδομένα προσωπικού χαρακτήρα που συλλέγονται για διοικητικούς σκοπούς κατά τη διάρκεια της δράσης, δύνανται να υποβληθούν σε επεξεργασία από τον Οργανισμό, τα συμμετέχοντα κράτη μέλη και τη Δημοκρατία της Αλβανίας σύμφωνα με την ισχύουσα νομοθεσία περί προστασίας δεδομένων.

               6.Ο Οργανισμός, τα συμμετέχοντα κράτη μέλη και η Δημοκρατία της Αλβανίας συντάσσουν κοινή έκθεση σχετικά με την εφαρμογή των παραγράφων 1 έως 5 του παρόντος άρθρου μετά το πέρας κάθε δράσης. Η εν λόγω έκθεση διαβιβάζεται στον υπεύθυνο θεμελιωδών δικαιωμάτων και στον υπεύθυνο προστασίας δεδομένων του Οργανισμού, οι οποίοι υποβάλλουν έκθεση στον εκτελεστικό διευθυντή του Οργανισμού.

               Άρθρο 10

               Αρμόδιες αρχές για την εφαρμογή της συμφωνίας

               1.Για τη Δημοκρατία της Αλβανίας, αρμόδια αρχή για την εφαρμογή της παρούσας συμφωνίας είναι το Υπουργείο Εσωτερικών.

               2.Για την Ευρωπαϊκή Ένωση, αρμόδια αρχή για την εφαρμογή της παρούσας συμφωνίας είναι ο Οργανισμός.

               Άρθρο 11
                  Διαφορές και ερμηνεία

               1.Κάθε ζήτημα που προκύπτει από την εφαρμογή της παρούσας συμφωνίας εξετάζεται από κοινού από εκπροσώπους των αρμόδιων αρχών της Δημοκρατίας της Αλβανίας και από εκπροσώπους του Οργανισμού, οι οποίοι προβαίνουν σε διαβουλεύσεις με το κράτος μέλος ή τα κράτη μέλη που συνορεύουν με την Δημοκρατία της Αλβανίας.

               2.Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διαπραγμάτευση μεταξύ της Δημοκρατίας της Αλβανίας και της Ευρωπαϊκής Επιτροπής, η οποία, προβαίνει σε διαβουλεύσεις με όλα τα κράτη μέλη που γειτονεύουν με την τρίτη χώρα.

               Άρθρο 12
                  Έναρξη ισχύος, διάρκεια και καταγγελία της συμφωνίας

               1.Η παρούσα συμφωνία εγκρίνεται από τα μέρη σύμφωνα με τις εσωτερικές νομικές διαδικασίες τους.

               2.Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της ημερομηνίας κατά την οποία τα μέρη έχουν γνωστοποιήσει αμοιβαίως την ολοκλήρωση των εσωτερικών νομικών διαδικασιών που αναφέρονται στην παράγραφο 1.

               3.Η παρούσα συμφωνία είναι αορίστου χρόνου. Η συμφωνία δύναται να καταγγελθεί με γραπτή συμφωνία μεταξύ των μερών ή μονομερώς από οποιοδήποτε μέρος. Στην τελευταία αυτή περίπτωση, το μέρος που επιθυμεί να την καταγγείλει ή να την αναστείλει, απευθύνει γραπτώς σχετική κοινοποίηση στο άλλο μέρος. Η καταγγελία παράγει αποτελέσματα την πρώτη ημέρα του δεύτερου μήνα που έπεται του μήνα αποστολής της κοινοποίησης.

               4.Οι κοινοποιήσεις που γίνονται σύμφωνα με το παρόν άρθρο αποστέλλονται, στην περίπτωση της Ευρωπαϊκής Ένωσης, στη Γενική Γραμματεία του Συμβουλίου της Ευρωπαϊκής Ένωσης και, στην περίπτωση της Δημοκρατίας της Αλβανίας, στο Υπουργείο Εξωτερικών της Αλβανίας.

               (τόπος) …. (ημερομηνία) …

               Συντάχθηκε σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και αλβανική γλώσσα. Όλα τα κείμενα είναι εξίσου αυθεντικά.

               Υπογραφές:

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ ΚΑΙ ΤΟ ΛΙΧΤΕΝΣΤΑΪΝ

               Τα συμβαλλόμενα μέρη σημειώνουν τη στενή σχέση που υπάρχει μεταξύ της Ευρωπαϊκής Ένωσης και της Νορβηγίας, της Ισλανδίας, της Ελβετίας και του Λιχτενστάιν, ιδίως δυνάμει των συμφωνιών της 18ης Μαΐου 1999 και της 26ης Οκτωβρίου 2004 σχετικά με τη σύνδεση των εν λόγω χωρών με τη θέση σε ισχύ, την εφαρμογή και την ανάπτυξη του κεκτημένου του Σένγκεν.

               Υπό τις συνθήκες αυτές, είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και της Δημοκρατίας της Αλβανίας, αφετέρου, να συνάψουν, αμελλητί, διμερείς συμφωνίες με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας υπό όρους παρόμοιους με τους όρους της παρούσας συμφωνίας.